“2006 йилнинг 1-Ноябр куни Каримов В.Чкалов номидаги Тошкент Авиация ишлаб чиқариш бирлашмасининг бош директори Вадим Кучеровни ишдан олди. Унинг ўрнига бош вазирнинг собиқ ўринбосари, сўнгги вақтларда бош вазир маслаҳатчиси лавозимида ишлаб турган Ўткир Султоновни тайинлади”.\nБу хабар чиқмаган ва айтилмаган жой қолмади. Аммо ҳеч ким “Нега бу ишни Каримов бажарди, бу унинг ваколатига кирадими, йўқми?”, деб сўрамади. Бу табиий. Чунки одамлар ҳожатхона қоровулини ҳам Каримов тайинлаб, Каримов ишдан олишига кўникиб қолишди.\nТошкент Авиация бирлашмаси аслида акциядорлик корхонаси бўлиб, раҳбарни пайчилар тайинлаши ва пайчилар сайлаши керак. Аммо бугун Ўзбекистонда ҳамма нарсанинг аслига эмас, васлига қарамоқ керак. Қуйидаги уч мисолнинг ўзиёқ кўп нарсани ойдинлатади.\n…Ўзбекистон телевидениесига раҳбар сифатида иш бошлаганим кунларимда эрталаб мажлис ўтказаётган эдим, ҳукумат телефони жиринглади. Олсам, бир киши жуда юмшоқ салом-аликдан кейин׃\n-Мен Салим бўламан? Юлдузхоннинг концертларини тез-тез бериб турсангиз,-деди.\n-Салим, наҳотки эшитмаган бўлсангиз? Салимбойвачча ҳам дейишади…\n-Биз мажлисдамиз. Қолаверса, Салим деган одамни танимас эканман, аммо истагингиз учун раҳмат,-дедим-да телефон гўшагини жойига қўйдим.\nҚарасам, менинг ёнимда ўтирган Элбек Мусаевнинг ранги оқарган. Парво қилмай мажлисни ўтказдим. Мажлисдан кейин Элбек ака менга насиҳат қилган бўлди ва Салим деганга ўхшаганларнинг юзига телефонни бекитмаслик кераклигини айтди.\n-Мен телефон дастасини атайлабдан қўйганим эмас. Гап битгач ҳам телефон гўшагини тутиб турмайсиз-ку! Истаган одам, ҳар бир томошабин телевидениега телефон қилиши, хат ёзиши ва ўзи истаган санъаткорнинг кўпроқ чиқишини талаб қилиши мумкин,- дедим.\n-Аммо Юлдуз Усмонова Салимбойваччанинг изнида. У айтган тўйга боради ва у айтган ишни қилади. У ҳам ўз навбатида ёрдам қилади…\nМенинг диққатимни бу масала эмас, балки унинг ҳукумат телефонидан қўнғироқ қилгани тортганди. Хаёлимдан икки фикр ўтди. Мафия ҳам ҳукумат телефонига эга ёки ҳукумат ичидан кимдир ўйин қилмоқда…\nБошқа куни айни телефондан Ислом Каримов қўнғироқ қилиб қолди. Совуққина салом-аликдан кейин русчалаб׃\n-Нега Ҳалимани бўшатдингиз?-деди.\nМен ўзбекчалаб жавоб қилдим:\n-Ҳалимахонни бўшатганим йўқ. У сатрларни ҳижжалаб ўқигани учун дикторликдан Ахборот бўлимига мухбир сифатида ўтказдим. Дикторлар ўзбекчани яхши билишлари ва яхши гапиришлари керак…\n-Менга киноя қилаяпсизми? Бунақа ўзбошимчаликка чек қўйинг ва бугун Ҳалима “Ахборот”да чиқсин!,-деди Каримов.\nГапнинг очиғи ўшанда Салим мафия Каримовга нисбатан анча дуруст одам экан, деб ўйладим.\nБиринчидан, дўқ урган эмас, иккинчидан, талаб қўйган эмас, учинчидан, шунчаки истак билдирди. Агар мафия дегани шу бўлса, демак қўрқмаса ҳам бўлади, деб ўйладим.\nАммо Каримовнинг ўзбекча ёзувни ҳижжалаб ўқиб жонга теккан, ўз вазифасига лойиқ бўлмаган оддий бир дикторни бошқа ишга ўтказганимга аралашганидан жуда хафа бўлдим. Ахир у Президент ва катта мамлакатнинг катта вазифалари билан шуғулланиши керак.\nЙўқ. Аслида мафия у эди. Дикторлар ўша кезда казо-казоларнинг “томорқаси” деган гаплар юрарди. Рост экан, деб ўйладим. Менимча, казо-казоларнинг эмас, Каримовнинг “томорқаси” бўлишган. Акс тақдирда мендан кутилмаган жавоблар олиши мумкинлигини билгани ҳолда Каримов бунақа муомала қилмасди. Мен унинг “томорқаси”га ҳамла қилгандек кўриниб, жаҳли чиққан.\nМен ҳам ўчакишиб Ҳалимахонни қайтармадим, Каримов ҳам бу масалада бошқа телефон қилмади. Унинг “Ҳап, сеними?” деб кин сақлайдиган одати бор. Буни ҳам кин дафтарчасига ёзиб қўйган бўлса, не ажаб?! Телевидениедан тез кетганим учун Салимбойвачча билан ҳам қайтиб гаплашмадим, лекин мен кетгандан кейин Ҳалимахон дикторликка қайтди, у ҳижжалаб ўқишда ва Юлдузхон ҳар оқшом оинажаҳоннинг юлдузи бўлишда давом этдилар.\n…Ўзим депутат бўлиб сайланган Жомбой тумани марказида китоб базаси бор эди. Унинг директори жуда яхши бир одам эди. Бир куни уни бўшатиб, ўрнига туман раҳбарининг “одами”ни тайинлашмоқчи бўлишибди. Ҳар ой бир марта Жомбойда қабул куни ўтказардим. Ана шу директор зорланиб келди׃\n-Бу ерда фойда йўқ. Китоб савдосидан қандай фойда келсин? Мени бўшатиб, бошқа иш берса майли эди, аммо бекор қолдиришмоқда,-деди аризасини узатиб.\nБу одамнинг гапига кулгим келди. У жойни биламан. Номи база, аммо бир катта хонадан иборат омбор. Ичида кичкина ойнаванд хоначада директор – яъни омборчи қишда музлаб, ёзда нафаси қайтиб ўтиради. Китоб келса, тушириб олади, дўконлар ва кутубхоналар учун юклашга ҳам ёрдам қилади. Чунки кўп ҳолларда аёллар келишади. Аммо номи улуғ-директор. Лекин бундай жойдан бўшатганига зорланишга ҳам арзимайди. Шунда ҳам индамадим-да ёнимда ўтирган ижроком раисига қарасам, елкасини қисди. Директорнинг аризасини олиб, унга бераман десам, олмади.\nТуман раҳбарининг “одами” тайинланаётган жойга ижроком раиси аралаша олмаслигини айтди. Мен хатни вилоят ҳокими Пўлат Абдураҳмонов номига жўнатдим. Тошкентга келсам, бир-икки кундан кейин Каримов телефон қилди׃\n-Биз келишганмиз, депутатлар одамларни ишга тайинлаш ва бўшатиш ишларига аралашмайди,-деди ва омборчи ҳақида гапира бошлади.\nМен унга қабулимга келган ҳар қандай кишини эшитишим шартлигини ва уларнинг аризаларини ҳокимият идораларига юборишга ҳаққим борлигини айтишга ҳаракат қилдим. Ниҳоят Каримов׃\n-Ўша жой сизга керак бўлса, мана манга айтинг, ўзим сиз айтган одамни тайинлаб бераман,-деди.\nШунда кўз олдимга Олий Кенгашдаги вазият келди. Сўзга чиққан депутатлар Каримовдан йўл қурилишига ёрдамдан тортиб, янги трактор олишгача бўлган майда-чуйдаларни сўрашарди. Ҳатто 7-сессиядан кейин Каримов билан депутатлар орасида протокол тузилганда ҳам бир қанча депутатлар катта сиёсий масалалар қолиб кетиб, ана шундай майда-чуйдалар борасида ёрдам сўрашгани ҳалига қадар кўз олдимда.\n…Бир куни таниқли адиб Мамадали Маҳмудов чойга чақирди. У Маданият фондининг раиси эди ва шу фонд меҳмонхонасида Туркиядан келган ишбилармонларга чой бераётган экан. Шу ерда танишганим-эртасига Туркияга жўнаб кетаётган ишбилармон, Туркистон дарди билан ёнган бир турк׃\n-Бугун дунёга хом-ашё сотсангизлар бирларинг икки бўлмайди. Тайёр маҳсулот сотиш керак. Пахтани шу ернинг ўзида қайта ишлаб, маҳсулот қилиб сотилса, бир неча баравар фойда кўрилади. Халққа иш бўлади, пул бўлади, келажак бўлади. Бизнинг буни йўлга қўйиш учун пулимиз ҳам бор, техникамиз ҳам, одамларимиз ҳам. Сурхондарёда бир тўқимачилик комбинати қурмоқчи эдик. Вилоят ҳокимияти, вазирликдан рухсат чиққан. Ҳукуматда ҳам Жўрабеков даражасида гаплашганмиз.\n-Ундай бўлса бошлайвериш керак,-дедим мен орага гап қўшуш учун, аслида эса, гап қайси томонга кетаётганини англаб тургандим.\n-Аммо Каримовнинг хонасидан ҳужжатларимиз чиқмади. Икки йилдан бери кутдик. Қачон сўрасак, “Ишлари кўп, ҳали навбат келмади”, дейишади. Бу аҳволда ватанни тузата олмайсизлар. Ҳамма нарса битта одамга боғланса ва битта одам ҳамма нарсани ўзиники деб билса, оддий бир ишхона очиш учун ундан йиллаб изн кутилса, бу мамлакат минг йил орқага кетади ва охирида чўкади!-деди оғир хўрсиниш билан.\nБугун ўша туркнинг гапларини бот-бот эслайман ва у қанчалик ҳақ бўлиб чиқди.\nТурк ишбилармони айтгани каби Ватанни тузата олмадик, ҳамма нарса битта одамга-диктаторга боғланиб қолди, мамлакат орқага кетди ва чўкди! Чўкканда ҳам жуда ёмон чўкди.\n« Сиёсий сатира: Нофизийдан нома(62) Набижон Боқий »


09:24 / 19.05.2020 | Ziyodulla Rahimov | 539\nАссалому алайкум ва раҳматуллоҳи ва баракатуҳ! Шу Ҳадисни шархлаб берила устозлар, илтимос. Иккинчи ярмига тушуномаяпман. 1.Термизий ва Насоий келтирган ривоятда шундай дейилган: «Пайғамбаралайҳиссалом масжидда шеър айтишдан, олди-сотди қилишдан ва жума куни намоздан олдин ҳалқа бўлиб ўтиришдан қайтардилар». «Солати Масъудий»да айтилишича, ҳадиси шарифда шундай дейилган: «Ҳар ким масжидда дунёвий сўзларни гапирса, масжид фаришталар учун бадбўйисларга тӳлиб, улар намозхонларнинг оғизлари сассиқлигига тоқат қилолмай, масжидни тарк этиб чиқиб кетадилар. Улар шунда Аллоҳ таолога илтижо қилиб: «Эй Парвардигоро, бандаларинг бизларни уйингдан ҳайдаб чиқариб юборди», деб шикоят қилишади. Аллоҳ таоло: «Узимнинг иззатим ва жалолимга қасамёд қилиб айтаманки, Мен Парвардигордирман, уларга қисиқ кўзли, бераҳм бир жамоани рӯпара қилурманки, уларни ҳам уйларидан қувиб чиқаргайлар», дейди». 2. Шайх Хазратимиз раҳматуллоҳи алайҳнинг "Хадис ва Хаёт" туркумларининг Рўза китоби Субҳи Козиб ва Субҳи Содиқ масаласидаги хадисни шарҳ қилиб ўтган еканлар (Ислом.Уз дастурида мақола чиқди шу хақида). Ундан ташқари яқиндагина бир Телеграм каналида мақола чиқди айнан субҳи Содиқ масаласи бўйича. Уша мақолада айтилишича Субҳи Содиқ тақвим бўйича уша ернинг 18° ўлчови бўганида кирар, лекин бизда кўпинча хато қилиб тақвимларда 15° олинар екан. Уша мақолада "Зикр аҳлидан сўранг", яъни сизларни ушбу мавзуга тегишли саволларга берган жавобларингизни илова қлишбти. Ўқиб манам тақвимми 18° қлиб тўғирлаб қўйдим. Айниқса Рўза ойида бу нарсага жиддий этибор бериш керак диб уқтирган екансла. Юқоридаги ҳадис шарҳидан кеб чиқиб 15° ва 18° лик тақвимни Субҳи Содиқ ва Субҳи Козибга боғлиқ жойи борми? Устозлар лекин бу масалада ман хабардор бўганимдан кейин бошқаларниям (оила азоларим, қариндошларим, дўстларим) огох қлиб, хабардор қисам кичкина ихтилофлар чиқиб қовоти. Шу юзасидан манга насихат қлила, ёки бу вазиятга қанақа ёндашиш керак аслида?! 3. Зиёдулла исмини маъноси "Аллох умрини зиёда қилиб берган бола" екан. Агар исмда "Аллох" номи бўса Зиёдуллох бўмидими?! Ёки Зиёдулла тоғрими? Укамми исми Файзулло, адамми исмлари Омонулло бу исмдаям маъно бузилиши ёқми?\n– Ва алайкум ассалом! Масжид борасида ҳукм бизлар ўйлаганчалик ўта қаттиқ ҳам эмас, чоллар ўтириб олиб ғийбат қиладиган даражада кенг ҳам эмас. Иккисининг ўртаси. Биз зиммамиздагини етказиб қўйганмиз. Ким амал қилса ўзига, гапингиз ўтса гапиринг, ўтмаса мажбурламанг. Қиёматда ўзлари жавоб беришади. 18°да саҳарлик, 15°да бамдод ўқилади.\nОхиридаги Ҳ ларни тушириб айтиш нотўғри. Саводсизлигимизнинг белгиси. Тўғри фикрлабсиз, тўғрилаб айтишларини билдириб қўйинг. Валлоҳу аълам!


Карикатура Eltuz нашридан олинди.\nНавоий вилоятилик тадбиркор йигит кийими “банкбоп” бўлмагани туфайли Микрокредитбанкнинг вилоятдаги бўлимларидан бирига куни кеча киритилмагани тўғрисида Озодликка ёзган хатида ҳикоя қилди.\nМарказий банк мулозимининг Озодликка айтишича, Ўзбекистонда банк мижозлари кийимига оид ҳеч қандай меъёрий ҳужжат мавжуд эмас, лекин унинг гапларидан бу ҳақда оғзаки кўрсатма борлиги тушунилди.\nБанк мижозлари кийимига оид ҳужжатнинг мавжуд эмаслиги, албатта, табиий, лекин Ўзбекистонда фуқаролар кийими катта-кичик маъмурларнинг доимий назорати остида эканлиги кундалик кўринишга айланиб қолган.\n"Репрессияга учраган" калта иштон\nНавоийлик тадбиркор йигит Озодликка ёзган хатида банклар билан боғлиқ бир қатор муаммолар тўғрисида ёзар экан, жумладан бундай деган: Bankka kirish joyida kamida 3 ta melisa turadi. Agar daje sho’rtikda bo’lsangiz ham kiritmaydi. Har xil vaziyatda bo’lasizku? Doim klassik kiyinib yurolmaysizu, biz mijoz bo’lsak…\nОзодлик хат муаллифи билан боғланди. Исми сир қолишини сўраган йигит whatsapp орқали жўнатган номасидаги гапларни такрорлади. Айтишича, у банкка пул жўнатмасини олиш учунгина борган ва эшик олдидаги милиция ходимлари ичкарига киритмагач, куннинг иссиғида уйига қайтиб, шортик ўрнига шим кийиб келишга мажбур бўлган.\nБош йўналишни тушунмаган (?) ходимнинг мантиғи\nЙигит билан мулоқотдан сўнг Озодлик Микрокредитбанкнинг жойлардаги уч филиали билан боғланди ва улар мижозлар кийимига оид ҳеч қандай талаб йўқ эканлигини айтди. Банкнинг Фарғона водийсидаги бўлими ходими, жумладан, бундай деди:\n- Биз – банк ходимлари оқ кўйлак, қора шим кийишимиз керак. Мижозларга нисбатан бундай талаб йўқ. Кўча кийимида, иш кийимида келаверишлари мумкин.\n- Мижоз шортикда келсаям хизмат кўрсатаверасизларми?\n- Кун иссиқ. Хоҳлаган нарсасини кийиб келсин, унинг ўз ишику?!\nҲужжаттекширар соқчининг айтгани\nМикрокредитбанкнинг Самарқанд вилоятидаги бўлимларидан бири телефонини соқчи-милиционер кўтарди. У ҳар бир мижознинг ҳужжатлари текширилишини, (нима учун ҳар гал мижознинг ҳужжатлари текширувдан ўтказилиши кераклиги бошқа, алоҳида масала) лекин уларнинг кийими билан соқчи-милиционерларнинг иши йўқлигини айтди.\nШундан сўнг Озодлик Марказий банк билан боғланди ва исми атилмаслиги шарти билан гапирган мулозим Ўзбекистонда банк мижозлари кийимига оид ҳеч қандай меъёрий ҳужжат мавжуд эмаслигини, дресс код фақат банк ходимларидан талаб қилинишини билдирди.\nХўш, навоийлик йигит ўз хатида ҳамда Озодлик мухбири билан мулоқотда ёлғон гапирдими?\nУнинг ёлғон гапирмаганига ижтимоий тармоқларда эълон қилинган мана бу сурат биринчи билвосита далил бўлиши мумкин. Пост муаллифига кўра, “Чилонзор ГАИсидаги эълон”да “Маъмурий бинога шортик, калта шим ва очиқ майкаларда кириш қатъиян ман қилинган”, деб рус тилида ёзиб қўйилган.\nМарказий банк мулозими Озодлик мухбири билан бошлаган баҳс навоийлик йигитнинг ёлғон гапирмаганига иккинчи билвосита далилдир. Баҳс мулозимнинг “Агар банкка мижозни шортикда келгани учун киритишмаган бўлса, тўғри қилишибди, шортикда келиш маданиятсизлик”, деган баёнотидан бошланди. Бу баёнотга жавобан мулозим Озодлик мухбирининг “Дид билан Маданият бошқа масала, бу ерда гап Ҳуқуқ устида кетаяпти”, деган эътирозини қарийб 10 дақиқа давом этган баҳс охирида ҳам қабул қилишни истамади.\nКийим тўғрилиги - дил тўғрилиги (?)\nКейинги йилларда Ўзбекистонда фуқаролар кийими катта-кичик маъмурларнинг доимий назорати остида бўлиб қолгани ҳеч кимга сир эмас ва бу ҳолат Озодликнинг қатор материалларида акс этган.\nЭнг аввало диндорлар кийими устидан тотал назорат ўрнатишга ҳаракат қилинмоқда. Масалан, 2015 йилнинг октябрида Озодлик Намангандаги масжидларга жума намози ўқиш учун оқ дўппи ёки “диний либос”да келганлар киритилмаётгани тўғрисида хабар қилган эди.\nДиндорлар кийими устидан назорат талабларини бузганлар жаримага тортилаётгани тўғрисида ҳам хабарлар пайдо бўлган.\nЭстрада хонандалари кийими устидан назорат масаланинг яна бир жиҳатидир. Масалан, таниқли хонанда Азиза Ниëзметова шу йилнинг 14 апрелида “Ўзбекнаво” эстрада бирлашмасидан “Миллий урф-одатларни бузганлиги” тўғрисида огоҳлантириш мактуби олган, хонандадан “Одоб-ахлоқ қоидаларига риоя қилиш, саҳна маданияти ва ташқи кўриниш маданиятига зид ҳаракатлар қилмасдан томошабинлар ҳис-туйғуларини ҳақорат қилмаслик” талаб қилинган.\nКийим-бош - давлат миқёсидаги бош масалалардан бири (?)\nЎзбекистонликлар кийими қандай бўлиши Вазирлар Маҳкамасининг кундалик ташвишларидан биридирки, бу гап ҳам асоссиз эмас. Бош вазир ўринбосари, Хотин-қизлар қўмитаси раиси Элмира Боситхонованинг таклифига биноан Тошкентдаги “Шарқ либослари”дизайн студияси миллий услубдаги чўмилиш кийимлари яратиш ишларини бошлаб юборгани тўғрисида Озодлик 4 майда хабар қилган эди.


Соғлом турмуш тарзи: касалликни даволагандан кўра, уни олдини олган маъқул | Ўзбекистон "Адолат" социал-демократик партияси\n28 Апрель, 17:49 • Семинар, Сирдарё вилояти, Янгиликлар • 462 марта кўрилди • Комментариев к записи Соғлом турмуш тарзи: касалликни даволагандан кўра, уни олдини олган маъқул нет\nАҳоли репродуктив саломатлик маркази директори Сайёра Бабаева иштирокчиларга маъруза қилмоқда\nАмалий учрашувда болалар ҳам тиббий кўрикдан ўтказилди\nШуни инобатга олиб, Ўзбекистон “Адолат” СДП Сирдарё вилояти Кенгаши, “Аҳоли репуродуктив саломатлик маркази” Сирдарё вилояти филиали, “Соғлом авлод учун” халқаро ҳайрия жамғармаси Сирдарё вилояти бўлинмаси билан ҳамкорликда “Соғлом турмуш тарзи йўлида бирлашайлик” лойиҳаси доирасида “Фуқаролар репродуктив саломатлигини муҳофаза қилиш – оилалар мустаҳкамлиги ва жамият саломатлиги гарови” мавзусида амалий учрашув ташкиллаштирилди. Бунда, кўзланган мақсад фуқаролар репродуктив саломатлигини муҳофаза қилиш ва аёллар орасида тиббий маданиятни оширишга қаратилди.\nТадбирни Ўзбекистон «Адолат» социал-демократик партияси вилоят Кенгаши раиси Дилшунос Абдуллаева кириш сўзи билан очиб, тадбирнинг мақсад ва вазифалари тўғрисида батафсил ахборот берди. Шундан сўнг сўз олган “Аҳоли репродуктив саломатлик маркази” Сирдарё вилояти филиали директори Сайёра Бабаева “Бачадон бўйин ракини одини олиш ва эрта аниқлаш” мавзусидаги маърузаси тингланди. Маърузада таъкидланганидек, соғлом фарзанд кўриш — оила бахти, ота — она қувончидир. Боланинг дунёга келиши икки ёшни янада бирлаштиради, оилани мустаҳкамлайди. Соғлом фарзанд кўришни истаган бўлажак ота — оналар ўз репродуктив саломатлиги ҳақида чуқур ўйлаши лозим. Агар аёлда сурункали соматик, ўткир ва сурункали касалликлар ҳамда эндокрин касалликлар бўлса улар зудлик билан мутахассис — шифокорга мурожаат қилиб даволанганларидан кейин ҳомиладор бўлишлари талаб этилади. Фарзанд кўриш орзусида юрган ҳурматли аёлларимиз ўз соғлиғига масъул бўлиш билан бир қаторда туғилажак фарзандларига ҳам эътиборли бўлса, улардан туғиладиган болалар ҳам жисмонан, ҳам ақлан соғлом бўладилар. Аёллар кечикмасдан ўз вақтида тиббий кўрикдан ўтиб туришса мақсадга мувофиқ бўлади. Бу текширув ўзларининг ва фарзандларининг саломатлиги учун жуда муҳим. “Касалликни даволагандан кўра, уни олдини олган маъқул”-деди доно халқимиз.\nСоғлом ва баркамол авлодни тарбиялаш — муҳим вазифамиз\nФеруза Эргашева – Гулистон шаҳри “Навбаҳор” маҳалласи фуқароси:\nБугунги ўтказилган амалий учрашувда мутаҳассислар томонидан маърузалар тингланди. Ушбу маърузалар орқали биз аёллар ўзимиз учун керакли бўлган маълумотларни олдик. Иш, уй – юмушлари сабаб, тез – тез тиббиёт мутахассисларига кўриниб туришга ҳафсала қилмаймиз. Бугунги тадбирда бу нақадар нотўғри эканлигига амин бўлдим. Бундан кейин маҳалладош аёллар билан тез — тез тиббий кўрикдан ўтиб туришга келишиб олдик.\nҲуршида Абдуназарова — Гулистон шаҳри “Намуна” маҳалласи фуқароси:\nБугун қўшним билан биргаликда шу ерга ташриф буюриб, ҳамкорликда ташкил этилган амалий учрашувда иштирок этдик. Амалий учрашув давомида биз аёллар учун ташкил этилган семинарда қатнашиб, ўзимиз учун керакли маълумотларга эга бўлдик. Семинардан сўнг бир қатор бепул тиббий кўриклардан ҳам ўтдик. Мамлакатимизнинг биринчи Президенти И.Каримов, “Буюк давлатни фақат соғлом миллат, соғлом авлодгина қура олади” деб таъкидлагандилар. Ана шундай келажак бунёдкорлари, юрт таянчлари эса оилада шаклланади. Оила мустаҳкамлигида эса биз аёлларнинг ўрнимиз беқиёс деб ўйлайман. Бизга шунчалик шароит яратиб бераётган ҳукуматимизга алоҳида миннатдорчилигимни билдираман. Тадбир ташкилотчиларига ҳам бутун маҳалладошларим номидан ташаккур айтаман. Шундай амалий учрашувлар бундан кейин ҳам тез — тез амалга оширилиб борилса, биз бундан фақатгина ҳурсанд бўламиз.\nЎтказилган семинардан сўнг турли маҳаллалардан келган юздан ортиқ аёллар терапевт, ультратовуш текшируви, акушер – гинеколог, электрокардиография, колноскапия каби тиббий текширувлардан ўтказилиб, мутахассислар томонидан керакли тиббий маслаҳатлар берилди ҳамда аниқланган касалликлар юзасидан “Соғлом авлод учун” халқаро ҳайрия жамғармаси Сирдарё вилояти бўлинмаси томонидан бепул дори – дармонлар тарқатилди.\nСирдарё вилояти Кенгаши матбуот котиби.\nСоғлом турмуш тарзи: касалликни даволагандан кўра, уни олдини олган маъқул was last modified: Апрель 28th, 2017 by matbuot\n« Конференция: фуқаролик жамиятини ривожлантиришнинг ижтимоий-сиёсий, фалсафий масалалари Амалдаги лойиҳа: умумтаълим мактабларида тиббий хизмат қай аҳволда? »


Тошкентдаги бино ва унга қўшни уйда ёнғин келиб чиқди (видео) | Qalampir.uz\nТошкентдаги бино ва унга қўшни уйда ёнғин келиб чиқди (видео)\nЖамият\t25 Июнь 17:29 4258\nБугун, 25 июнь куни Тошкент шаҳар Яшнобод тумани С.Машҳадий кўчасида жойлашган “PEGAS BAR GRIL” МЧЖ биноси ва унга туташ бўлган уйда ёнғин содир бўлди. Бу тўғрисида Тошкент шаҳар Фавқулодда вазиятлар бошқармасига соат 14:20 да хабар келиб тушган.\nФавқулодда вазиятлар вазирлиги Матбуот хизматининг хабарига кўра, мазкур хабар асосида воқеа жойига 4 та ёнғин-қутқарув экипажи соат 14:27 да етиб борган. Ёнғин соат 14:48 да ўраб олиниб, соат 15:03 да батамом ўчирилган.\nЁнғиндан “PEGAS BAR GRIL” МЧЖ биносининг 120 квадрат метр майдонида ички ва том қисми ҳамда унга туташ бўлган уйнинг 30 квадрат метр майдонида том қисми ёниб зарарланган. Қутқарувчиларнинг тезкор ҳаракатлари натижасида 90 квадрат метр майдон сақлаб қолинган.\nХабарга кўра, ҳодиса оқибатида жабрланган ва ҳалок бўлганлар йўқ. Ҳозирда ёнғин сабаби ва келтирилган моддий зарар миқдори аниқланмоқда. Мазкур ҳолат юзасидан дастлабки терговолди суриштирув ишлари олиб борилмоқда.\n20 Сентябрь 18:17 60114\n20 Сентябрь 13:55 47440\n22 Сентябрь 15:47 27430\n21 Сентябрь 12:00 24698


ЮРТИМИЗДА ОЛИБ БОРИЛАЁТГАН ИСЛОҲОТЛАР — Zamaxshariy.uz\nЮРТИМИЗДА ОЛИБ БОРИЛАЁТГАН ИСЛОҲОТЛАР\nДинлараро бағрикенглик ғояси – хилма-хил диний эътиқодга эга бўлган кишиларнинг бир замин, бир ватанда, олижаноб ғоя ва ниятлар йўлида ҳамкор ва ҳамжиҳат бўлиб яшашини англатади. Қадим-қадимдан дин аксарият маънавий қадриятларни ўзида мужассам этиб келади. Миллий қадриятларнинг асрлар оша безавол яшаб келаётгани ҳам диннинг ана шу табиати билан боғлиқ. Чунки, муқаддас ислом динимиз эзгулик ғояларига асосланади, яхшилик, тинчлик, дўстлик каби фазилатларга таянади. Одамларни ҳалоллик ва поклик, меҳр-шафқат ва бағрикенгликка даъват этади.\nЛекин бугун дунёнинг турли бурчакларида динга турлича ёндашишлар учраб турибди. Воқелик шуки, бугунги кунда ислом динининг нуфузи Европа мамлакатларида ҳам ортиб бормоқда ва натижада турли нохушликлар содир бўлмоқда. Демак, динлараро бағрикенглик ғоясини бутун дунёда тарғиб этиш инсоният олдида турган долзарб вазифалардан биридир.\nШу муносабат билан ҳар йили Ўзбекистон мусулмонлари идораси томонидан Тошкент ислом университетида диний бағрикенглик тамойилларига асосланган илмий-амалий анжуман бўлиб ўтади. Анжуманда юртимиздаги турли миллат, элат ва дин вакиллари ўртасида тотувликни, дўстликни янада мустаҳкамлашда бағрикенглик тамойилларига алоҳида эътибор берилади. Шунингдек, Ўзбекистон мусулмонлари идорасига қарашли диний таълим муассасалари қатори Урганч шаҳар Имом Фахриддин ар Розий ислом ўрта-махсус билим юртида ҳам «Диний бағрикенглик ва динлараро муносабатлар уйғунлиги» мавзуида давра суҳбатлари ташкил этилди.\nКўп асрлик тарихга эга миллий давлатчилигимиз кечмишига назар ташласак, мамлакатимизда диний бағрикенглик илдизлари жуда теран эканига ишонч ҳосил қиламиз. Лекин диний бағрикенглик ўзи риоя қилиб келган эътиқодга бепарво муносабатда бўлиш, уни ҳимоя қила билмаслик дегани эмас. Балки асрлар давомида аждодлари риоя қилган анъанавий муносабатларни давом эттириш, диний қарашларга у ёки бу томонга оғишмай амал қилиш демакдир.\nБизким, ўзбекларнинг ислом динини равнақ топтириш, уни мустаҳкамлашдек шарафли ишга қўшган ҳиссамиз ҳеч бир халқникидан кам бўлмаса керак. Динни мустаҳкамлаш учун, аввало, шу динни юракдан қабул қилиш, чин ихлос билан унга эътиқод қилиш ва кучли эътимод қўйиш керак бўлади. Ўзбеклар азалдан шундай ва ҳамон шундай. Чунки субутлилик, аҳдга вафодорлик ва муқимлик халқимизнинг туғма фазилатларидан ҳисобланади.\nДарвоқе, шундай фазилатлар ислом таълимотида ҳам улуғланади ва тарғиб этилади. Ислом ақидалари халқимиз урф-одатларига монанд келгани учун мусулмончилик турмуш тарзимизга чуқур сингиб кетган. Бинобарин, ўзбекларда инсоний бағрикенглик билан динлараро бағрикенглик табиатан ва моҳиятан ўзаро уйғундир.\nАждодларимизнинг яна бир улкан хизматлари шуки, ислом дини гарчи Арабистонда вужудга келган бўлса-да, унинг таълимотлари Мовароуннаҳрда равнақ топди, такомилга эришди. Буни қарангки, амир Қутайба аскарларига қаттиқ қаршилик кўрсатган Хоразм, Термиз, Бухоро, Самарқанд, Фарғона каби Туркистон ҳудудлари кейинчалик ислом динининг йирик марказлари бўлиб қолди. Мусулмон дунёсига буюк хоразмийлар, бухорийлар, термизийлар, фарғонийлар, самарқандийлар, косонийлар, шошийларни етиштириб берди.\nТуркистон тупроғидан буюк муҳаддислар сингари улуғ ҳуқуқшунослар ҳам етишиб чиқди. Уларнинг номларини тилга олиш учун бир рўйхат тузилса, бунинг ўзи бир неча саҳифа жойни эгаллайди. Бу Ватанимиз қадимдан маънавият маркази бўлганига ёрқин бир далилдир. Ҳозирча улардан фақат бир муаллиф – Бурҳониддин Марғинонийнинг 4 жилд, 57 китобдан иборат «Ҳидоя» асарининг биринчи жилди чоп этилганини айтиб ўтишнинг ўзи кифоядир. Миллий ҳуқуқшунослик фанининг ана шундай мустаҳкам илдизларга эга экани ўзбек миллий давлатчилиги қонунга амал қилиб фаолият кўрсатганини ва бу фаннинг ривожига давлат миқёсида эътибор қаратилганини ифодалайди.\nБиз шундай бағри очиқ бир халқмизки, аввало ирқу миллат ажратмаймиз. Тазйиқ ўтказишни хаёлимизга ҳам келтирмаймиз, қўлимиздан келганча ёрдам беришга интиламиз. Бошқа халқ ва элат вакилларини ҳам тўйларимизга айтамиз, ёлғизлатиб қўймаймиз. Юртдошнинг юртдошга, қўшнининг қўшнига ҳаққи бор деймиз. Бундай муносабат Ўзбекистондек кўп миллатли мамлакатимизда халқлар бир оила аъзоларидек аҳил яшашларида, ягона ватан ва ватанпарварлик туйғусининг шаклланиб, камол топишида катта аҳамиятга эгадир. Рисоладаги тўйларимиз, оилавий маросимларимиз, маъракаларимиз халқлар ўртасидаги дўстликни янада мустаҳкамлашда, динлараро бағрикенгликни кучайтиришда муҳим ва халқчил омиллардан бири бўлиб келмоқда.\nДарҳақиқат, Ўзбекистон турли миллат ва диний эътиқодга мансуб одамлар юз йиллар мобайнида бир оила каби иноқ яшаб келаётган, дини, ирқи ва миллатидан қатъи назар, инсон шарафланадиган бағрикенг мамлакатдир. Ўзбекистонда турли диний конфессияларнинг мавжудлиги ҳам шу билан изоҳланадики, халқимизнинг бутун тарихи давомида ҳеч қандай диний низо, одамларни миллати ва диний мансублигига қараб айириш ҳоллари бўлмаган ва бунга халқнинг ўзи ҳеч қачон йўл қўймаган. Тақдир тақозоси билан юртимизни ихтиёрий равишда тарк этган ўзга миллатга мансуб кишиларнинг Ўзбекистонни, халқимизни қўмсашларининг боиси ҳам ана шундадир.\nТурли диний эътиқод, конфессияларга мансуб кишиларнинг тинч-тотув яшашидан иборат бизнинг тажрибамизни миллатлараро, диний ва этник асосдаги турли-туман ички ва минтақавий можароларни бартараф этишда муваффақият билан қўллаш мумкин. Бу ҳолат глобал аҳамиятга молик бўлиб, дунё ҳамжамияти томонидан эътиборга олинса арзийди.\nУрганч тумани Шайидлар бобо масжиди имом-хатиби\nPrevious Post:ЁТ ҒОЯЛАРГА ҚАРШИ КУРАШАЙЛИК\nNext Post:ТИНЧЛИК ВА ХОТИРЖАМЛИК ШУКРОНАСИ


Дўппилар кўргазмаси – Сурхон тонги\nБош саҳифа / Жамият / Дўппилар кўргазмаси\nАпрел 3, 2018\tЖамият Изоҳ қолдириш 850 Кўрилди\nЎзбекистон “Миллий тик-ланиш” демократик партияси вилоят Кенгаши ижроия қўмитаси ташаббуси билан “Дўппи — миллий ғуруримиз рамзи” шиори остида фестиваль бўлиб ўтди.\nМиллий бош кийими саналган дўппи халқ амалий санъатининг бетакрор намуналаридан биридир. Асрлар давомида ҳунармандларимиз унинг пахта, ипак, атлас ва бахмал матоларига иплар билан тикилган чўққили, конуссимон, думалоқ ёки тўртбурчак кўринишдаги намуналарини яратганлар.\nЮртимизда дўппини ёшу қари бирдай ардоқлаб кияди. Одамлар бир-бирларига уни совға қиладилар. Тўй сарполарига яқинлар учун дўппи олиш ҳам яхши анъанага айланган. Бунинг замирида “азиз бошингиз омон бўлсин”, дея айтилгувчи ҳикмат мужассам. Шоирларимиз томонидан битилган ашъорларда дўппи ўзлигимизнинг беқиёс тимсоли сифатида мадҳ этилади. Термиз шаҳридаги 4-ихтисослаштирилган мактаб-интернатида ўтказилган “Дўппи” фестивали ана шу эҳтиромнинг яна бир намунаси бўлди. Фестивалда “Сурхон ипаги” МЧЖ, Ўзбекистон бадиий академияси вилоят бўлими тасарруфидаги ихтисослаштирилган санъат мактаб интернати, Афғон фуқароларини ўқитиш таълим маркази, жарқўрғонлик ҳунарманд Дмитрий Инюшев, вилоят “Баркамол авлод” болалар маркази ҳамда Термиз давлат университети вакиллари ўз кўргазмалари билан иштирок этди.\nТадбирнинг очилишида сўз олган “Миллий тикланиш” демократик партияси вилоят Кенгаши ижроия қўмитаси девон раҳбари Сайдулла Абдураимов, вилоят Кенгаши депутати, сенатор Шоҳида Арипова ва бош-қалар қадриятларимизни асраб-авайлаш ва уни ёш авлодга етказишда фестивалнинг аҳамияти ҳақида гапирдилар.\nШундан сўнг, ҳакамлар ҳайъати иштирокчиларнинг ишларини баҳолади. Олий ўринга Дмитрий Инюшев муносиб деб топилиб, “Бойсун баҳори” фестивалида иштирок этадиган бўлди. Фестивалда биринчи ўринни Афғон фуқароларини ўқитиш таълим маркази эгаллади. Фахр-ли иккинчи ўрин “Сурхон ипаги” МЧЖга, учинчи ўрин эса вилоят “Баркамол авлод” болалар марказига насиб этди. Ғолиб ва совриндорларга ташкилотчиларнинг диплом ва эсдалик совғалари топширилди.\nОлдинги Музработда биттагина\nКейинги Фаол фахрийлар


Вашингтон Теҳрон ва Пхенянни огоҳлантирди\nКлинтон хоним таъкидича, АҚШ Яқин Шарқ минтақасида Эрон қўшниларини Теҳроннинг эҳтимолий ҳужумидан ҳимоялаш мақсадида уларни замонавий қуроллар билан таъминлаши мумкин.\nАҚШ Давлат котиби Ҳиллари Клинтон Эрон ўз ядровий дастури борасидаги ишларни давом эттирган тақдирда Вашингтон Яқин Шарқдаги иттифоқчиларини қуроллантиришга тайёр экани ҳақида билдирди.\nАмериканинг бош дипломати бу ҳақда Таиландда ўтаётган Жанубий-Шарқий Осиё давлатлари уюшмаси саммитида қатнашиш учун борган пайтда гапирди.\nЖумладан, Ҳиллари Клинтон Қўшма Штатлар Яқин Шарқ минтақасида Эроннинг қўшниларини янги қуроллар билан таъминлаб, уларни Теҳроннинг эҳтимолий ҳужумидан ҳимоялаш мақсадида бутун минтақа бўйлаб "мудофаа соябони"ни яратиши мумкинлигини таъкидлади.\n- Эроннинг ўз ядровий қуролига эга бўлиш йўлидаги ҳаракати унинг хавфсизлигини мустаҳкамламаслиги ёки мамлакат қудратини ошириш мақсадига элитмаслигини тушуниши керак, деди Ҳиллари Клинтон.\nАҚШ Давлат котибининг таъкидича, Қўшма Штатлар ҳали ҳам Эронга муроса таклифларини илгари суриб келмоқда, айни пайтда атом хавфи ҳам кучаймоқда.\nҚўшма Штатлар Эрон ядровий қурол ишлаб чиқаётганидан хавотирда, бироқ Теҳрон расмийлари уранни тўйинтириш ишлари мамлакатни электр қуввати билан таъминлаш учун амалга оширилаётганини айтиб келади.\nШунингдек, АҚШ Давлат котиби Ҳиллари Клинтон Шимолий Кореяга нисбатан ҳам қаттиқроқ оҳангда гапириб, Пхенянни ўз ядровий дастуридан воз кечишга чақирди.\n- Санкцияларни илгари сурар эканмиз, Шимолий Корея билан сўзлашувлар олиб боришга тайёрмиз. Аммо биз ярим чоралар кўришдан манфаатдор эмасмиз. Биз Шимолий Кореяни шунчаки музокаралар столига қайтгани учун тақдирлаш ниятида эмасмиз. Чўзилиб кетган музокараларни қайта ва қайта бошлашга иштиёқимиз йўқ, деди АҚШ Давлат котиби.\nҲиллари Клинтон Пхенян расмийларининг ёрдам берадиган дўстлари қолмагани ва халқаро ҳамжамиятнинг қуролсизланиш борасидаги босимига қарши якка ўзи қолганини айтди.\nЖанубий-Шарқий Осиё уюшмаси саммити давомида Ҳиллари Клинтон Шимолий Корея бўйича олти томонлама музокараларда қатнашувчи бошқа давлатлар – Хитой, Япония, Россия ва Жанубий Корея расмийлари билан учрашди.\nҚуролсизланиш масалалари бўйича вашингтонлик таҳлилчи Жэймс Гудби фикрича, бундай учрашувлар олти томонлама тўлақонли музокараларга қайтишга йўл очиши мумкин.\n- Жанубий-Шарқий Осиё уюшмаси саммитидаги Ҳиллари Клинтоннинг бундай ёндошуви айни муддао бўлди, сабаби у беш томонлама музокаларни ўтказди ҳисоб. Менимча, бундай учрашувлар Жанубий Шарқий Осиёда хавфсизлик ва ҳамкорлик масалаларини муҳокама қилувчи форум шаклида бўлиши керак. Ўйлайманки, бундай учрашувлар тўлақонли музокараларнинг қайта тикланиши учун яхши дебочадир, дейди Гудби.\nАмерикалик таҳлилчи фикрича, шундай ёндошув Форс кўрфазида Эронга нисбатан ҳам лозимдир.


Юнусобод туманидаги икки йилга мўлжалланган метро қуриш лойиҳаси муддатидан олдин тугатилиши мумкин » Ўзбекистон янгиликлари – Zamin.uz\n02 апрель 2017, 12:31\n2001 йилда шаҳарнинг аҳоли зич ҳудудларидан бири бўлган Юнусобод туманида узунлиги 7,6 километр бўлган, олтита бекатдан иборат Тошкент метроси «Юнусобод» йўналишининг биринчи босқичи ишга туширилган эди. Айни пайтда «Ўзбекистон темир йўллари» акциядорлик жамиятига қарашли қурилиш ташкилотлари «Юнусобод» йўлининг «Шаҳристон» ва «Туркистон» бекатларигача бўлган масофада қурилиш ишларини ҳам давом эттирмоқда. Бу ҳақда «ЎзА»га таяниб «Дарё» хабар бермоқда.\nУшбу икки бекат оралиғидаги масофа 2,7 километрни ташкил қилади. Бу юмушларни бажаришда 50 дан ортиқ замонавий техника ва 200 нафардан зиёд ишчи кучидан фойдаланяпмиз. Лойиҳа бўйича қурилиш ишлари икки йилга мўлжалланган бўлса-да, биз уни муддатидан олдин ниҳоясига етказишга ҳаракат қилмоқдамиз.\nСанжар Юсупов, «Кўприк қурилиш трести»нинг 67-кўприк қурилиш отряди раҳбари\nШу кунларда бу ердаги мавжуд иккита шахта ва туннелда қурилиш ишлари авж паллага кирган. Қурувчилар электрлаштириш жараёнига ҳам алоҳида эътибор қаратиб, энг замонавий ер ости йўли барпо этишга интилмоқда.\nБиз метро қурилишларини бошлашдан аввал Жанубий Корея, Хитой, Россия каби давлатларнинг мутахассислари билан тажриба алмашдик. Эндиликда қурувчиларимиз ер усти метросини қуришни ўзлаштирмоқда.\nҲусниддин Ҳосилов, «Ўзбекистон темир йўллари» акциядорлик жамияти бош менежер-бош муҳандиси\nАйни пайтда метро йўналишларида фойдаланиладиган кўркам вагонлар «Тошкент йўловчи вагонларини қуриш ва таъмирлаш заводи» акциядорлик жамиятида тубдан таъмирланмоқда, янгилари ишлаб чиқарилмоқда.\nЯнгиликлар » Ўзбекистон » Юнусобод туманидаги икки йилга мўлжалланган метро қуриш лойиҳаси муддатидан олдин тугатилиши мумкин


Келин кўйлаклар – 2014 - 16 Мая 2014 - www.SheJoT.CoM\nГлавная » 2014 » Май » 16 » Келин кўйлаклар – 2014\nТўй олди ширин ташвишлари билан банд бўлган қизларимиз энг аввало келинлик либосию пардозига қизиқишади. Анъанамизга кўра мавсумдаги энг янги келин либослари билан таништирамиз.\nБунда бизга кино ва театр актрисаси Нигина Анорбоева образида "Shahruza” келин кўйлаклар салони раҳбари Камола Эрматова ҳамда "Trendiy” гўзаллик салони визажисти Насиба Нурматова урфга кирган келин либослари, уларга мос пардоз ва соч турмагини ҳавола этишади.\n«А» шаклидаги бўкса қисмидан кенгайган, узун шлейфли келинлик либоси ҳар қандай қомат эгасига тўғри келади.\nКўйлак анчайин салобатли кўринса-да, ҳаракатланиш вақти ноқулайлик туғдирмайди. Корсет қисми безакли бўлгани боис аксессуарлар шарт эмас. Кичик кўринишдаги бежирим тошли зирак тақилса, кифоя. [ www.BePuL.NeT -Saytdan olindi.]\nТанланган қўлқоп ҳам у қадар кўзга ташланмайди. Аммо либосга жуда мос.\nКўйлак учун соч турмаги йиғилган кўринишда бўлиб, диадемага урғу берилган.\nФранцияда яратилган шантелье матосидан тикилган либос жуда нафис ишланган.\nКўйлакнинг кўкрак қисми драпировка усулида йиғилган. Бел қисмида дюпон матосидан тикилган тасма ва унга ўрнатилган бежиримгина «бант» безаги бор.\nЛибос қўш этакли бўлиб, бел қисмидан нафис нақшинқор мато туширилган. Кўйлак этагининг биринчи қавати дюпон матосидан, иккинчиси эса 7-8 қаватли фатиндан тикилган. Этак айланаси бўйлаб,12 метрнақшинкор тўр безаги ишлатилган.\nСоч турмагида кўйлакка мос безак танланиб, уч қаватли «испанка» фатаси тақилади.\nМарварид ва нозик мунчоқлар билан безатилган ушбу либос шантелье матосидан тикилган. Бу мато ҳозир урфда бўлган фил суяги рангида.\nКорсетнинг олд ўйиндиси қуёш шаклида бўлиб, бел қисмига дюпон матосидан тасма ўрнатилган. Марварид қадалган безак эса тасмага янада жозиба бағишлайди.\nКўйлакнинг орқа этагида60 см. шлейфига кўзингиз тушади. [ www.BePuL.NeT -Saytdan olindi.]\nЛибос баланд ва ўрта бўйли қизларга ҳам мос. Шуниси қизиқки, либос бичими икки ҳил ўлчамга мослаштирилган. Бироз тўлароқ ва ихчам қизларимиз ҳеч иккиланмай "Алия” ни танлашлари мумкин.\nСоч турмаги ёйилиб, енгил тўлқисимон кўриниш берилган. Бир тарафга қадалган безак эса келинчагимизни янада малоҳатли қилади.\nЖуда камёб нақшинкор матодан тикилган либосимиз корсет қисмидан бошлаб, этак қисмининг охиригача безак берилган. Корсет қисмига эътибор берсангиз, матосининг ўзидан енг чиқарилганини кўрасиз.\nБел қисмидаги10 см.лик тасма қоматни кўркамлаштириб, бўй ўлчами паст қизларни баландроқ кўрсатади.\nОртиқча безаклари йўқ. Диққат қилинг: либосимизнинг икки ёнида чўнтаги бор. Безакли мато ҳисобига кўйлак бироз "оғирроқ” кўриниши мумкин. Аммо танловингизга ачинмаймиз.\nКелин образи учун аксессурлар шарт эмас. Фақат марваридли зирак тақилади.\nСоч турмаги ҳам замонавий кўринишда. Нақшинкор ҳошияли узун фата билан тугалланган образга эришилади.\n5-образ: мумтоз услуб\nЛибоснинг биринчи қавати қомат бўйлаб тикилган, уст қисмида эса нақшинкор безак туширилган фатин матосини кўрасиз.\nЛибос учун зирак ва нақшинкор қўлқопнинг ўзи кифоя қилади. Соч турмаги учун замонавий ўрамлардан фойдаланилган.\nТурмакда марваридли сочтўноғичи ишлатилган холос. [ www.BePuL.NeT -Saytdan olindi.]\nФил суяги ва қаймоқ ранг матодан тикилган либослар.\nОртиқча безакларсиз, фақат нақшли безаклар билан ишланган кўйлаклар.\nЖимжимадор безаклар ва жуда ёрқин тошлар қадалган кўйлаклар.\nКатта ва ранг-баранг кўринишдаги гуллар, кўзга ташланиб турувчи аксессуарлар.\nФатин матосидан тикилган кўйлакларга нақшинкор ҳошияли фаталар мос келмайди. Танлов вақти буни ёдда тутинг.\nЎрта бўйлиларга бел қисмида тасмаси бўлган, бўксадан кенгайган либослар тавсия этилади.\nАгар кўйлак нақшли тўр билан безатилган бўлса, тошли аксессуарлар, марваридлардан фойдаланманг.\nХипча бел қизларга бел қисмидан кенгайгани, тўлачадан келганларга эса бўкса ёки кўкрак остидан кенгайган либослар тавсия этилади.\nКатегория: Foydali maslahatlar / Полезны советы | Просмотров: 4574 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


РТдан ваъз: Айиқ ўлдириб пул ейдиган амалдорлар ўлкаси\nМанам Мажнун беҳуддек гадолар бўлмасам бўлмас,\nКийиб жанда, кулоҳ, ғамда адолар бўлмасам бўлмас.\nЖадид отамиз Ҳамза Ҳакимзода ижоди ва Мажнун образи ҳақида ваъз ўртасида яна гапираман. Бугунги байрам ҳақида ëзган шоир ҳайит куни ясанган одамлар манзарасини тасвирлайди:\nИйд куни барча ясангай турфа алвонлар кийиб,\nОсмон гўё оёқ остида барафтоддир.\nАммо жадид отамиз Ҳамза шунчаки байрамни тараннум қилиб қўядиган маддоҳ эмасди. Шеърнинг кейинги сатри танганинг бошқа тарафини сизга кўрсатади:\nКамбағаллар титрашиб юргай яланғоч изғишиб,\nОҳ, бу фақирлик, асорат онлари сайёддир.\nДил шикаста, бағри хун, кўзида ёши шашқатор,\nУлуғ шоир ва жадид бобомиз Ҳамзанинг 1914 йил рамазон байрами куни ëзган ғазалидаги мана бу мисрага диққат қилсак:\nДарбадарлик, беватанлик зарби етмасми анга!\nБоз анга дашному таъна ханжари муздоддир.\nБугун чет элларда дарбадар юрган ватандошларга таъна-дашном қилгувчилар кўпайган. Уларга дарбадарлик азоби шундоқ ҳам етиб турганида бизнинг маломат ортиқча. Қаранг, бу ҳолатни Ҳамза гўзал бир шаклда ëзиб кетибди.\nМухолифатдаги “Эрк” демократик партияси фаоли Жаҳонгир Отажонов Истанбулдан Тошкентга қайтди. Байрамдан кейин Адлия вазирлигига бориб, Ўзбекистонда рўйхатдан ўтган “Эрк” партияси фаолиятига қайси қонун асосида тўсқинлик қилинаëтганини сўраб суриштиради. Марҳабо!!!\nЧортоқлик 19 ёшли йигит 28 ёшли қўшнисининг уйига кириб 140 кило болни ўмарди. Ўғри ушланганида 123 кило болни еб ютган эди. Бол тутган бармоғини ялабди.\nЖиззах шаҳри ҳокимининг биринчи ўринбосари вазифасини вақтинча бажарувчи Ойбек Нурматов 2 минг доллар пора олаётганида қўлга тушди. Ойбек Нурматов тадбиркорларнинг биридан қурилиш-таъмир ишлари бўйича ўтказиладиган тендер савдода ютишини таъминлаш эвазига 2 минг доллар пора талаб қилган. Жиззах порахўрларни зарб қиладиган сандонга айланди.\nТошкентдаги биринчи туғруқхона масъуллари тўлғоқ дардидан инграётган самарқандлик ҳомиладор аёлни пропискаси йўқлиги учун қабул қилишмади.\nСингапурни фаровон қилган ислоҳотчи сиëсатчи Ли Куан Юнинг китоби номи “Учинчи дунëдан биринчи дунëга” эди. Биз эса кейинги 30 ва хоссатан сўнгги 4 йилда учинчи дунëга сакрадик. Биз билан айни иттифоқда бўлган Литва, Латвия ва Эстония қаердаю биз қаерда.\nДиний зомбилар ва кинначилар урчиган. Тоқатсизлик авж олган. Оналар боласини сотиб ейдиган, мулозимлар ҳақ эвазига “Қизил китоб”га кирган ҳайвонларни отишга изн берадиган фейк давлатга айланди Ўзбекистон.\nБу даврга энг яхши таснифни Тошкент ҳокими Ортиқхўжаев берди: “Любая бизнес хороша”.\nЭкология қўмитаси раиси Алишер Мақсудов деган зоти бебаракотнинг шахсан рухсати билан россиялик Евгений Широков “Қизил китоб”га киритилган қўнғир айиқни отиб ўлдирди. Унинг яна бир айиқни ўлдириш ҳуқуқи бор экан.\nШироков Евгений Павлович таниқли овчи. Аввал бир неча йиллар Россия кучишлатар тизимларида ишлаган. Ҳозир бизнесмен. “Тоғ овчилари клуби”га кўра, у 2020 йилда 18 та ўлжани қўлга киритиб, 2020 йилда “Йил овчиси” унвонини олган.\nШироков 2020 йилнинг декабрь ойида Ўзбекистонга тоғ қўйини овлаш учун келган. Энг қизиғи, ўша йилнинг бошида, аниқроғи, февраль ойида бу жонзот БМТнинг Ёввойи ҳайвонларнинг кўчиб юрувчи турларини сақлаб қолишга доир конвенцияси рўйхатига киритилган эди.\nШу тўнғиздай семиз амалдор Алишер Мақсудов “Қизил китоб”га кирган айиқни ўрис овчиси отишига рухсатни расмийлаштирган. Ўзини найза билан овлаб, ушбу қафасга солишга мен изн бераман. Хўп, иккинчи масала.\nМўҳтарамнинг эйжодларидан бири “туризмни ривожлантириш”. Битта ўрис ëки араб ҳайвон отаман деб келса, Ўзбекистон бойиб, битиб кетар экан. Бугун Экология қўмитаси шу гапни яна алжирабди.\nУчинчидан, ҳайвонларни пул эвазига отиш ҳақида маймунбашара ўзбек парламенти қонун қабул қилган. Энди тасаввур қилсак. Ҳар бир ўзбек оиласида пул топмайдиган такасалтанг бор. Шуларни битта тур фирма сотиб олиб, Жиззах даштларида югуртирса. Ўрис овчилар сайёҳ бўлиб келиб, жипларда буларни овласа. Бизнес бўлса, бизнес-да энди.\nБир ўқ билан икки қуëн урилади. Ортиқча оғизлардан қутулиб сийраклашамиз. Мамлакат хазинасига туризмдан пул тушади. Любая бизнес хороша.\nБу гапимга жавоб сифатида тармоқнинг энг закий турғуни Ғайрат Омон масаланинг бошқа тарафига эътибор қаратди:\n“Қўмитанинг айби йўқ. Қўмита қонун бўйича иш қилмоқда. Ҳамма гап Кушербоевда. 2020 йил 8 июлдаги “Ов қилиш ва овчилик хўжалиги тўғрисида”ги қонун қабул қилинаётган вақтда Кушербоев деганлари қўлига қўшиб оёғиниям кўтариб овоз берган. Лекин бугун шу қонун асосида битта овчи пулини тўлаб айиқ отганини кўриб, популистлик қиляпти.\nҲаммани ваҳшийдан олиб, ваҳшийга солмоқда. Аслида ваҳшийлар шу қонунни ишлаб чиққан ва қабул қилган депутатлар эмасми? Кушербоев популист эканининг олтин исботи мана шу!!! У фақат фейсбукда шерлик қилади. Амалда мулойим мушук бўлиб ўтиради”.\nХуллас, айиқ ўлди, аммо ўзбек халқи ва давлати бойиб кетгани йўқ. Ўзбекистон президенти Шавкат Мирзиёев кредит олиш мақсадида “кўзбўямачилик” қилинаётган лойиҳаларни танқид қилди ва хазинада пул қолмаганини таъкидлади. Ëтиб еганга тоғ ҳам чидамайди. Уйида уни бўлмаган одам иккита тандир қурса, албатта, иқтисодий диссонанс вужудга келади.\nАммо халқ ўзини ва каламуш амалдорларни боқмоқда. Кейинги ойлар мобайнида четда юрган ўзбеклар Ўзбекистонга 2 миллиард доллар жўнатди. Раҳмат шуларга. Емай едириб, киймай кийдираëтган ватандошлар соғ бўлсин!\nДарбадарликда байрамни ўтказаëтган ватандошлар, келинг, ғазал ўқиб, жадид отамиз ўгитидан баҳра олайлик:\nКелди айём муборак, барча жон дилшоддир,\nРуҳлари ҳам ҳар азобу қаҳрдан озоддир.\nРўзаи моҳи шарифинг ҳурматиндан бехилоф,\nОсий, ғайри осийга ҳақ раҳмати бунёддир.\nБу саодат кунда йўқдир бизда эҳсон суннати,\nУмматидан Аҳмадинг руҳи букун ношоддир.\nАғниёлар ағниё аҳбобига бергай закот,\nАмри ҳақ аҳкоми шаръ, ўзлари устоддир.\nКамбағаллар қичқирурса, дема овози закот,\nБари бой хизматчисин зарбасидин доддир.\nДарбадарлик, беватанлик зарби етмасми анга,\nОҳ, қилдинг эй жаҳолат, илмсизни оқибат\nПарча нонга бошини хам, номуси барбоддир.\nОҳ бу фақирлик, асорат онлари сайёддир.\nДил шикаста, бағри хун кўзида ёши шашқатор,\nЭй мусулмон, сенга вермиш, анга йўқми қудрати!\nЛек андин азмойиш, сендин истибдоддир.\nЎйлама, ўлгунча ҳар ким бу разолатда кетар,\nШоҳлар бир кун гадо, бир кун гадо шаҳзоддир.\nБир етимга тева бўлмоқ шоҳ Аҳмадга надир,\nБир етим дилшоддир, даргоҳи акбар шоддир.\nҲақ қули бўлсанг ҳақиқат риштасин тутғил мудом,\nЗоҳиру ботин ҳақиқат наҳридин ободдир.\nЭй Ниҳон, бўйла мусулмонлик ила шармандасен,\nЗоҳиринг тақлид-уммат, ботининг ифсоддир.\nҲамза Ҳакимзода Ниëзий\n1914 йил 10 август.\nҚандай ибратли гаплар! Шоҳлар бир кун гадо, бир кун гадо шаҳзоддир. Шу боис, кибр ва каттазангликка не ҳожат. 30 кунлик рўза айëмида ибодат ўрнига такфир қилган мутаассибларни ҳам кўрдик. Мана бу ривоят шу ҳақда.\nБир куни Мажнун (асл исми Қайс) йўлда Лайлининг итини кўриб қолди. Севгилимнинг итини бир эркалай деб Мажнун итнинг ëнига борса, ит қочди. Мажнун итни қувиб кетди.\nИт қувлаган Мажнун бир масжиднинг ëнидан “зувв” этиб ўтиб кетди. Масжид айвонида одамлар намоз ўқиб ўтирарди. Итни қувиб ушлолмаган Мажнун ортига қайтаëтиб яна масжид олдидан ўтди.\nМасжидда намоз ўқиб ўтирган одамлардан бири Мажнунни маломат қилди. “Нега намоз пайтида бир кўппакнинг ортидан қувалаб юрибсан? Бизнинг намоз ўқиб ўтирганимизни кўриб ҳам югуриб ўтиб кетдинг”, деди.\nМажнун бўлса: “Мен сизларни кўрганим йўқ. Мен севгилимнинг ити пешинда эдим. Бутун ўй-хаëлим ана шунга қаратилган эди. Мен-ку бир ит пешинда юриб сизларни кўрмадим.\nАммо сизлар намоз ўқиëтиб, Худо пешинда бўлиб, узоқда ит қувалаб юрган Мажнунни қандай кўра олдингиз? Нега ўз эътиқодингизга фокусланмай, ëн атрофга аланглайсиз?” дейди.\nБугун ўзи чала-чулпа рўза тутиб: “Нега палончи рўзадор эмас?” дея бармоқ ниқтаган такфирчилар микробдай урчиган. Ўзинг рўза тутдингми? ОК. Табриклаймиз. Сенга охиратда фойдаси тегади. Аммо бошқа билан нима ишинг бор? Бировнинг кўзидаги зирапчани кўргунча, ўз кўзингдаги ғўладан эҳтиëт бўл.\nИт қувган Мажнунни бенамозликда айблаган мутаассиб каби бўлма. Ҳар кимнинг гўри бошқа, савол-жавобини ўзи беради. Сен эса ўзингни бил.\nШу ўринда яна бир ривоят.\nОқдўппилик бир соқолтой йигит бетонканинг ўртасида ўтирволиб намоз ўқияпти. Икки тарафда ўтаëтган “Камаз” шўпирлари мошиндан калла чиқариб, “Баракалла. Роса тақволи экансан”, дейишса, анави йигит намозни тўхтатиб, уларга қараб, “Мен рўзаям тутганман”, дермуш.\nНамойишчилар отилган кун\nАгар мени андижонликлар кўраëтган бўлса, 13 май санасини эслашда ҳикмат бор.\n2005 йилнинг 13 майида Ўзбекистон ҳукумати ҳарбийлари томонидан Андижоннинг Бобур майдонидаги бегуноҳ одамлар отилган кун жума эди. Қонли жума.\nМемориал фаоли Баҳром Ҳамроев Москвадаги Каримов ҳайкали олдида чиқиш қилиб Андижон қирғинини эслади.\nҲамроев на Каримов даврида, на Мирзиёев ҳукмронлик қилган йилларда Андижон қирғини бир мотам куни сифатида эсланмагани, ҳануз бу юзадан мустақил суриштирув ўтказилмагани ҳақида гапирди.\nҲайкал атрофидаги скамейкаларда ҳуқуқ фаолининг устидан кулиб ўтирган, Каримов бир вактлар дангаса деб атаган ўзбек меҳнат муҳожирлари эса Хамроевни маломат қилиб, мусаффо осмонга шак келтирмасликка чақиришди.\nУларнинг бир иккитаси ҳатто кекса фаолининг устига бостириб бориб таҳдид ҳам қилди. Бироқ камера кўтарган журналистлар назарига тушишдан қўрқиб тезда майдонни тарк қилишди.\nБу йил ҳам Ўзбекистон ҳукумат томонидан 16 йил бурун Андижонда юз берган хунрезлик эсланмади.\nГарчи ўша кунги қўрғошин ëмғиридан кейин ëққан ëмғир кўчалардаги қонларни ювиб юборган бўлса ҳам, гарчи акрамий деб ном чиқарганлар бу кун ҳақида мум тишласа ҳам биз унутмадик.\nЖамиятда хотирани қўрқоқларча эсламаслик қусури урчиганини кўриб маюс бўламан, холос.\nБундай одамларни ҳам “тушуниш керак”, деган эди америкалик ëзувчи Эрнст Хемингуэй. Бу фикрни давом эттирган хоразмлик шоир Матназар Абдулҳакимнинг закий мисраларини қайта ўқийман:\n“Салбий муҳит” ёки “ёмон тарбия”,\nҲам дўзах, ҳам жаннат ҳамда аросат,\nШунақа… Фаросат ўз пешанасига тўппонча тираган давр. “Эҳ, давр? Эҳ, даврон? Эҳ, инсон тубанлиги? (O tempora, o mores!)” дея улуғ нотиқ Цицероннинг қадимги Рим сенатида айтган машҳур гапини ëдга оламан.\ndata-title="РТдан ваъз: Айиқ ўлдириб пул ейдиган амалдорлар ўлкаси" data-description="
Манам Мажнун беҳуддек гадолар бўлмасам бўлмас,

Кийиб жанда, кулоҳ, ғамда адолар бўлмасам бўлмас.


Ҳадя ҳақида — У ким, бу нима — QOMUS.INFO\nQOMUS.INFO > Ҳ ҳарфи > ҲАДЯ\nҲАДЯ (фуқаролик ҳуқуқида) — бир шахснинг ўз мулкини 2-шахсга бепул бериши ҳақидаги шартнома. Ўзбекистон Республикасида қонун бўйича бирон бир шахсга ашёни ёки мулк ҳуқуқини текинга беришни ёки бирон-бир шахсни мулкий мажбуриятдан озод этишни ваъда қилиш (Ҳ. этишни ваъда қилиш), агар ваъда тегишли шаклда берилган бўлса ва келажакда аниқ шахсга ашё ёки мулкий ҳуқуқни текинга бериш ёки уни мул-кий мажбуриятдан озод қилиш мақ-сади аниқ кўриниб турган бўлса, Ҳадя шартномаси деб тан олинади. Ашё, мулк ҳуқуқи ёки мулкий мажбуриятдан озод қилиш шаклида Ҳадя нарсасини аниқ кўрсатмасдан ўзининг мол-мулкини ёки мол-мулкнинг бир қис-мини Ҳадя этишни ваъда қилиш ўзўзидан ҳақиқий эмас. Ҳадяни ҳадя олувчига Ҳадя қилувчининг вафотидан кейин топширишни назарда тутувчи шартнома ҳам ҳақиқий бўлмайди.\nҲадя қилиш, айни пайтда Ҳадяни ҳадя олувчига топшириш (оддий совға тарзида) оғзаки ёки ҳуқуқни белгилайдиган ҳужжатларни тақдим этиш йўли билан ёзма шаклда амалга оши-рилади. Кўчмас мулк ва автомото-транспорт воситаларини Ҳадя қилиш шартномаси нотариал тасдиқланиши ва давлат рўйхатидан ўтказилиши лозим.\nУмумфойдали мақсадларда қилинган Ҳадя хайр-эҳсон ҳисобланади. Хайр-эҳсон фуқароларга, даволаш, тарбия, ижтимоий ҳимоя, хайрия, илмий ва ўқув муассасаларига, фондларга, музейлар ва б. маданият масканларига, жамоат бирлашмалари ва б. фуқа-ролик ҳуқуқи субъектларига қилиниши мумкин. Хайр-эҳсон қилувчи мол-мулкни фуқарога хайрэҳсон қилганида бу мол-мулкдан маълум бир мақсадда фойдаланишни шарт қилиб қўйиши лозим. Ҳадя билан боғлиқ ҳуқуқий меъёрлар Ўзбекистон Республикасининг ФКда белгиланган (502 — 511-моддалар).


ЎЗБЕКИСТОН РЕСПУБЛИКАСИ ОЛИЙ СУДИСАЁҚ ЮРГАН — ТАЁҚ ЕЙДИ ЁКИ АХЛОҚ ДОИРАСИДАН ЧЕТГА ЧИҚҚАНЛАР ҚИСМАТИ from\nСАЁҚ ЮРГАН — ТАЁҚ ЕЙДИ ЁКИ АХЛОҚ ДОИРАСИДАН ЧЕТГА ЧИҚҚАНЛАР ҚИСМАТИ\nЯқинда Урганч шаҳрида рўй берган жиноий қилмишнинг ғалати якуни шу бўлдики, унга бош қўшганларнинг бари бир пайтнинг ўзида ҳам жабрланувчи, ҳам айбдор қиёфасида намоён бўлишди.\nАслида аянчли воқеа урганчлик Бекпўлат Саидовнинг катта кўчада Дилбар Матёқубовага берган танбеҳидан бошланди. Бекпўлат ўшанда уни аёл боши билан ичкиликка берилганликда айблади.\nАммо Дилбар буни ҳазм этолмади. Оғаларча танбеҳни ўзига нисбатан ҳақорат ўрнида қабул қилди. Не ажабки, буниси ҳали ҳолва экан, орадан кўп ўтмай таъна-дашном нарёқда турсин, ҳақиқий зўравонликка дуч келди. Бекпўлат уни бу гал ҳам ичкиликбозликда айблаб, аёл шаънига доғ туширмаслик мақсадида инсофга чақирди.\nБироқ заифанинг «ким бўлибсанки, менга ақл ўргатасан» деган заҳархандасига чидай олмай юзига шапалоқ тортиб юборди.\nШундан сўнг аёлнинг «жини» жунбушга келди. Ўзини хўрлангандек ҳис этди. Шу боис қасд олиш учун пайт пойлади. Тағин денг, якка ўзимас, танишлари: Сарварбек Рўзимов, Руслан Хўжаев билан биргаликда. Мана, ниҳоят, қасд олиш фурсати ҳам келди.\nҲамтовоқлар олдинига ботирлик учун ичишди, анча-мунча эмас, тўйгунича ичишди. Сўнг Бекпўлатнинг уйи томон йўл олишди. Бу ерда уни ҳимоя қилиб, фалокатдан асраб қолувчи ҳеч ким йўқ эди. У уйида якка-ёлғиз яшарди. Шу боис якка ўзи уч кишига қаршилик кўрсатолмади. Учовлоннинг эса, йўриғи бўлак: Бекпўлатга ўхшаганларнинг ҳушини бир пасдаёқ жойига қайтариш улар учун чўт эмас. Шишадаги «жин»нинг «ҳиммати» боис «кучга тўлган» учовлон «ботир» орадан бир неча дақиқа ўтмаёқ Бекпўлатнинг уйига бостириб боришди.\n… Дилбар бу гал рақиби олдида мум тишламади. Аксинча, дадил-дадил гапирди. Бир неча кун муқаддам юзига тортилган тарсаки зарбидан тиши тўкилганини айтиб, хун тўлашини — синиқ тишини бутлаб беришни талаб қилди. Бекпўлат эса, талабни қатъиян рад этди. Бемаҳал келган «меҳмонлар»дан уйини бўшатиб қўйишни сўради. Афсуски, улар дарҳол ортга қайтиш ниятида келишмаганди.\nШу боис, бетакаллуф «меҳмон»лар уй эгасининг талабини бир пулга ҳам олишмади.\nАфсуски, соат 23-30 ларда Бекпўлат Саидовнинг хонадони тўс-тўполонга дўнди. Жаҳлдор мезбон-у бетакаллуф «меҳмон»лар ўртасидаги олишув авжига минди. Уйга бостириб кирганлар Бекпўлатнинг эсини жойига келтириб қўйиш учун мушт ва тепкини, хонадон соҳиби эса, ҳимояланиш учун қўли ва оёғи билан бирга ошхона пичоғини ишга солди. Жанжални «меҳмон»лар бошлашди. Р. Хўжаев даставвал Бекпўлатнинг юзига мушт туширди. Сўнг яна бир «меҳмон» — С. Рўзимовнинг тепкиси ҳам ишга тушди. У хонадон соҳибининг елкасига бор кучи билан зарба берди. Бекпўлат эса, бир амаллаб, стол устидаги ошхона пичоғини қўлига олди. Ташаббус мезбон тарафига ўтди. Пичоқнинг дамига даставвал Р. Хўжаев рўпара келди. У қорин қисмидан жароҳат олди. Шундан сўнг кескир тиғ С. Рўзимовнинг елка қисмига санчилди. Буни кўрган Дилбарнинг эси оғаёзди. Лекин шу ондаёқ ўзини қўлга олди. Ёнгинасида ошхона қозони турганини пайқагани ҳамон уни қўлига даст кўтарди-да, Бекпўлатнинг бошига зарба билан урди. Бекпўлат ҳушини йўқотиб, ерга қулади. Энди унинг қўлидаги бояги пичоқ қарши тарафнинг қуролига айланди. Уни қўлига олган Руслан телбаларча ҳаракат қилди: тиғни ерда ҳушсиз ётган Бекпўлатнинг кўкрагига санчди.\nБетакаллуф «меҳмон»лар ғараз ниятига етишди. Бунинг устига «ўлжа»ни ҳам қўлга киритишди. Дилбар рақибининг уйини тарк этар экан, кўзи дераза олдидаги қўл телефони ускунасига тушди ва Русланнинг кўрсатмасига асосан уни шу ондаёқ эгаллаб олди.\nАммо Русланнинг — қорин, Сарварбекнинг елка қисмига санчилган пичоқ зарби кучини кўрсатди. Икковлон шерик «Шошилинч ёрдам»га мурожаат қилишдан бўлак илож топа олишмади. Касалхонада даволаниш Б. Саидовнинг пешонасига ҳам ёзилган экан. Ярим тунда уни ҳам шифохонага олиб кетишди. Безорилар анча муддат: суд-тергов ҳужжатлари ибораси билан айтганда, 6 кундан кўп, 21 кундан кам бўлган вақт мобайнида касалхонада даволандилар. Хайрият, барининг жони омон қолди. Суд-тиббий экспертиза муассасаси жанжал пайтида Р. Хўжаевга — ҳаёти учун хавфли даражада оғир, С. Рўзимов ва Б. Саидовларга эса, енгил тан жароҳати етганлигини аниқлади. Қайд этилган машъум қилмиш эса, Жиноят кодексининг баданга қасддан оғир шикаст етказишга доир 104-, енгил шикаст етказишга оид 109- ва ўғирликка дахлдор 169-моддаларида ифодасини топган ашаддий қонунбузарлик ҳолатлари рўй берганини кўрсатди. Айни пайтда «жабрланувчи» зўравонларнинг шахсига ҳам аниқлик киритилди.\nАён бўлишича, ўзга аёлни ғайриқонуний тарзда куч ишлатиш йўли билан тартибга чақиришга жазм этган Б. Саидов — ишсиз.\nШаҳарнинг Ўзбекистон кўчасидаги кўп қаватли уйларнинг бирида яшайди. 1967 йил Урганч шаҳрида туғилган бу шахс айни фойдали меҳнат билан шуғулланадиган ёшда бўлса-да, ҳалол ишга нисбатан рағбат сезмайди, куни бекорчилик билан ўтади. Умрини кўча-кўйда маст-аласт ҳолда ўтказаётган Д. Матёқубова ҳам — урганчлик: Наврўз шаҳарчасида истиқомат қилади. Ҳозирда кўча бандасига айланган бу аёл оила аталмиш мўътабар даргоҳдан мутлақо узоқда.\nУнинг тотини то ҳануз идрок этолмайди. Боиси, икки нафар фарзанди билан бу муқаддас масканни аллақачон тарк этиб кетган. Аёл боши билан ичкиликка берилгани эса, дард устига чипқон ва бу нозик хилқатга мансуб опа-сингилларимиз учун исноддан бўлак ҳеч нарса эмас, албатта. С. Рўзимовга келсак, ҳали қирққа ҳам қалқигани йўқ: 1983 йил Урганч шаҳрида туғилган. У ҳозирга қадар 4 маротаба судланган. Охирги марта 2014 йил талончилик қилмиши устида қўлга тушиб, 4 йилга қамалган. Судланганлик ҳолати тугалланмаган. Р. Хўжаевнинг қилмиши эса, бундан-да оғир. Аниқроғи, у бунгача ҳам 2 марта суд жавобгарлигига тортилган. Юқорида исм-шарифлари зикр этилган ҳамтовоқлари билан бирга жиноят ишлари бўйича Хоразм вилоят суди томонидан 2019 йилнинг январ ойида 3 йил муддатга озодликдан маҳрум қилиш бўйича тайинланган жазо чораси орадан 4 ой ўтиб, ахлоқ тузатиш ишларига айлантирилганидан сўнг яна жиноий қилмишга қўл урди. Шу пайтгача ўталмаган 2 йилу 2 ярим ойлик жазо муддати гарданида қолди. Ҳали ўттиз ёшни ҳам қораламаган бу йигитнинг аянчли қисмати, унинг ўзига-ку, сабоқ бўлолмагани аниқ. Аммо у ўсиб-улғайган хонадондагилар-чи? «Биз кимни камолга етказдик, ўзи?» — деган ўй-андиша, наҳотки, ҳеч кимни, жумладан, шаҳарнинг у истиқомат қилган Паҳлавон Маҳмуд кўчаси маҳалла жамоатчилиги қалбини жунбушга солмаган бўлса?!\nЖиноят ишлари бўйича Урганч шаҳар суди ушбу жиноят ишини синчиклаб ўрганди. Унинг якунида ўзга шахсни ғайриқонуний усулда «суд» қилиб, пировардида машъум жиноий қилмишга йўл очган Б. Саидов Жиноят кодексининг 104-моддаси 1-қисми, 109-моддаси 2-қисми, аёл боши билан жирканч иллатларга муккасидан кетган Д. Матёқубова кодекснинг 109- ва 169-моддалари 2-қисми бўйича 2 йил муддатга озодликни чеклаш жазосига ҳукм қилинди. Айбланувчи С. Рўзимов ва Р. Хўжаевлар эса, суд залидан қамоққа олинди. С. Рўзимов Жиноят кодексининг 109- ва 169-моддалари 2-қисмига биноан, 3 йил муддатга озодликдан маҳрум этилган бўлса, Р. Хўжаевнинг зиммасига муқаддам ўталмай қолган 2 йилу 2 ярим ойлик жазо ҳам қўшилди. Суд уни ҳам Жиноят кодексининг юқорида баён қилинган модда ва қисмлари асосида жавобгарликка тортди. Жазоларни қисман қўшиш йўли билан жами 3 йилу 6 ой муддатга озодликдан маҳрум этди.


Олимлар: Глобал исиш Ерни 35 миллион йил ортга қайтаради - Zamin.uz\nОлимлар: Глобал исиш Ерни 35 миллион йил ортга қайтаради\nКелгуси йиллардаги глобал ҳарорат Ерда 35 миллион йил олдин қайд этилган даражага етади. Бу ҳақда Россия Фанлар Академияси қошидаги Атмосфера физикаси институтининг катта илмий ходими Александр Чернокулский маълум қилди, деб ёзмоқда Tengrinews.\nЧернокулский сценарийлардан бирида глобал ҳарорат қандай кўтарилиши мумкинлигини айтиб берди.\n«Ҳозирча биз қўллаётган ‘одатий бизнес’ сценарийсида (иссиқхона газларининг антропоген чиқиндилари камаймайди) ҳарорат Ерни тахминан 35 миллион йил ортга қайтаради», — деди Чернокулский «Экочашка» экологик фильмлар фестивалида сўзлаган нутқида.\nГлобал ҳарорат иқлим кўрсаткичларидан бири ҳисобланади, лекин у Ер сайёрасида яна улкан коркидонлар пайдо бўлишини англатмайди, деб изоҳ берди олим.\n«Бутун тизим бошқача эди. Ўсимликлар, қитъаларнинг жойлашуви бутунлай бошқача бўлган. У пайтда муз миқдори унчалик кўп эмас эди, океан сатҳи, атмосферанинг кимёвий таркиби ҳам бошқача эди», — деб қўшимча қилди Чернокулский. “Замин” янгиликларини “Twitter”да кузатиб боринг\nЯнгиликлар » Дунё » Олимлар: Глобал исиш Ерни 35 миллион йил ортга қайтаради


Тошкентдаги бешта туманда солиқ раҳбарлари ўзгарди » Жаҳон - бизнинг нигоҳимизда!\nБош саҳифа Жаҳон - бизнинг нигоҳимизда! » Тошкентдаги бешта туманда солиқ раҳбарлари ўзгарди\nТошкентдаги бешта туманда солиқ раҳбарлари ўзгарди\n--- 13-06-2019, 17:08 0\nТошкентнинг Мирзо Улуғбек, Юнусобод, Сергели, Шайхонтоҳур ва Бектемир туманлари давлат солиқ инспекцияларида янги раҳбарлар иш бошлади.\nТошкентнинг Мирзо Улуғбек, Юнусобод, Сергели, Шайхонтоҳур ва Бектемир туманлари давлат солиқ инспекцияларида янги раҳбарлар иш бошлади, дея хабар қилди Давлат солиқ қўмитаси матбуот хизмати.\nКабиров Наим Ноёбович Мирзо Улуғбек тумани ДСИ бошлиғи этиб тайинланди. У (1969 й. т.) Тошкент давлат университети (1997) ва Тошкент давлат иқтисодиёт университетини (2009) тамомлаган. Солиқ тизимидаги меҳнат фаолиятини 1993 йилда Оққўрғон тумани ДСИда инспекторликдан бошлаб, янги лавозимга тайинлангунига қадар Фарғона вилояти ДСБ бошлиғининг биринчи ўринбосари сифатида фаолият юритган.\nМахмадустов Жалол Махмадустович Юнусобод тумани ДСИ бошлиғи этиб тайинланди. Ж.Махмадустов (1973) Тошкент давлат иқтисодиёт университетини (1996 й. т.) ҳамда Тошкент давлат юридик институтини (2007) тамомлаган. У солиқ тизимида 1996 йилдан буён фаолият кўрсатиб, Тошкент шаҳри туманлари инспекцияларида турли лавозимларда самарали меҳнат қилган. 2018 йил сентябрь ойидан шу кунга қадар ДСҚнинг Солиқ соҳасида ҳуқуқбузарликлар профилактикаси бошқармаси бошлиғи ўринбосари лавозимида фаолият олиб борган.\nЭргашов Жамшид Ашурович Сергели тумани ДСИ бошлиғи этиб тайинланди. Ж.Эргашов (1981 й. т.) Термиз давлат университетини (2003), Ўзбекистон Миллий университетини (2005) ва Банк-молия академиясини (магистратура — 2001) тамомлаган. У 2007−2014 йилларда Сурхондарё вилояти давлат солиқ хизмати органларида фаолият юритиб, янги лавозимга тайинлангунига қадар Молия вазирлигининг Солиқ-божхона сиёсати ва даромадларни прогнозлаштириш департаментида бўлим бошлиғи лавозимида ишлаб келган.\nМулладжанов Хожиакбар Хамидович Шайхонтоҳур тумани ДСИ бошлиғи лавозимига тайинланди. Х.Мулладжанов (1988 й. т.) Тошкент давлат иқтисодиёт университетини (2010) тамомлаган. У меҳнат фаолиятини 2014 йилдан Тошкент шаҳри Ғазначилик бошқармаси Шайхонтоҳур тумани бўлимида инспекторликдан бошлаб, янги лавозимга тайинлангунига қадар Яккасарой тумани Ғазначилик бўлинмаси бошлиғи сифатида фаолият юритиб келган.\nДавлатов Илхомжон Гуламжанович Бектемир тумани ДСИ бошлиғи этиб тайинланди. И.Давлатов (1986 й. т.) Тошкент давлат иқтисодиёт университетини (2011) ва Банк-молия академиясини (магистратура — 2018) тамомлаган. У меҳнат фаолиятини 2011 йилда Пенсия жамғармаси Тошкент шаҳар бошқармасидан бошлаб, янги лавозимга тайинлангунига қадар ушбу жамғарманинг Олмазор тумани бўлими бошлиғи сифатида ишлаб келган.


Ўзбекистон янги мавсумда Россияга хурмо, олхўри, шафтоли ва қовун экспортини камайтирди • EastFruit\nБош саҳифа › Янгиликлар › Ўзбекистон янги мавсумда Россияга хурмо, олхўри, шафтоли ва қовун экспортини камайтирди\nМуаллиф: EastFruit 16 Ноя 21 15 Ноя 21 060\nEastFruit таҳлилчиларининг хабарига кўра, 2021 йилги мавсумда Ўзбекистон Россия бозорига бир қатор мева ҳамда полиз маҳсулотларини етказиб беришни кескин қисқартирди.\n2021 йил учун шафтоли, нектарин ва олхўри экспорти натижаларини ҳозирданоқ сарҳисоб қилиш мумкин, чунки, октябрь ойида бу турдаги меваларни Ўзбекистондан етказиб бериш, одатда, ё умуман бўлмайди ёки минимал даражада қолади. Шунингдек, одатда, сентябрь ойига келиб, ўзбек қовунининг асосий қисми аллақачон экспорт қилинган. Хурмо экспорти эса календарь йили охиригача давом этади, шунинг учун август-сентябрь ойларидаги маълумотлар экспортёрлар учун мавсум боши нечоғли муваффақиятли бўлганини таҳлил қилиш имконини беради.\nМаълумки, 2021 йилда Ўзбекистондаги данакли мевалар баҳорги аёзнинг икки тўлқинидан жиддий зарар кўрди (боғни совуқдан қандай ҳимоялаш ҳақида бу ерда ўқинг). Шу сабабли, олхўри ва шафтоли экспортининг пасайиши қисман ҳосилдорлик пастлиги билан боғлиқдир.\nРоссияга шафтоли ва нектарин экспорти 4 минг тоннага ёки 11% га сезиларли пасайди. Мавсум давомида Ўзбекистон ушбу мевалардан 30,6 минг тоннани Россия бозорига экспорт қилди. Россияга ўзбек шафтолиси экспортининг камайиши Эрон ва Грузияга шафтоли ҳамда нектарин етказиб берувчи йирик давлатлар рейтингида Ўзбекистонга яқинлашиш имконини берди. Бу давлатлар етказиб беришни сезиларли даражада оширди. Бироқ 2021 йил охирига келиб, Ўзбекистон Россияга шафтоли етказиб берувчи иккинчи йирик экспортёрлигича қолиши эҳтимоли баланд.\nЎзбекистон мавсум давомида Россияга 7,2 минг тонна сархил олхўри экспорт қилди. Бу 2020 йилга нисбатан 2,2 минг тонна ёки 22 фоизга кам. Шундай қилиб, ўзбек олхўрисининг Россияга экспорти ҳажми кетма-кет учинчи йил қисқариб бормоқда. Бу Туркия учун Россия Федерациясига олхўри етказиб берувчилар рейтингида Ўзбекистонни четлаб ўтиш, Озарбайжон ва Эрон учун эса Ўзбекистонга яқинлашиш имконини берди.\nҚовун бўйича Ўзбекистондан Россияга экспорт ҳажми 5,6 минг тоннага етди – бу 2020 йилга нисбатан 6 фоиз ёки 346 тоннага кам. Қозоғистон эса Россияга қовун экспортини 40 фоизга ошириб, 10,1 минг тоннага етказди ва асосий етказиб берувчига айланди. Россияга қовун экспортини янада кескин, бирданига тўрт баробар оширган Туркия бўлди, бироқ у ҳозирча Ўзбекистондан кейин учинчи йирик етказиб берувчилигича қолмоқда.\nЎзбекистон экспортёрлари учун хурмо мавсумининг бошланиши ҳам унчалик яхши бўлмади. Бироқ, тан олиш керак, нархлар 2020 йилга нисбатан юқори. 2021 йилнинг сентябрь ойида Россияга етказиб беришлар ўтган йилнинг шу ойига нисбатан 23 фоизга кам. Август ойида эса экспорт деярли йўқ эди. Умумий экспорт атиги 3,1 минг тоннага етди, 2021 йилда Озарбайжон ва Эрондан Россияга 40 минг тоннадан ортиқ хурмо экспорт қилинди.


16.08.2019 18:06 0 2317\nИжтимоий тармоқларда тарқалган «Spark» автомашинаси ҳайдовчиси «Cobalt» автомашинасини турган жойида орқасидан келиб, зарб билан қайта-қайта уриб, сўнгра ҳайдовчи машинадан тушиб «Энди буларга кўрсатаман» дея кимгадир таҳдид қилаётган ҳолати акс этган видеолавҳа муҳокамаларга сабаб бўлди.\nМаълум бўлишича, ушбу воқеа Жондор туман тиббиёт бирлашмаси ҳудудида содир бўлган. Соғлиқни сақлаш вазирлиги Жамоатчилик билан алоқалар бўлими маҳкур ҳолатни ўрганиб, қуйидагиларни маълум қилди.\n2019 йил 11 август куни В.Қ. исмли фуқаро Жондор туман тиббиёт бирлашмаси туғруқ бўлимига маст ҳолда келиб, «Д.Қ исмли аёл 3 кундан бери туға олмаяпти, сенлар қарамаяпсанлар», деб жанжал кўтарган ва шифокорларни хақорат қилган. Иш вақтини якунлаб, уйига қайтаётган акушер-гинеколог М.Т. нима бўлаётганини билиш учун воқеа жойига борган. В.Қ.нинг мақсадини тушунгач, у айтган аёлдан хабар олиш мақсадида туғруқхона қайтиб кириб, беморлар қайд этилган дафтардан Д.Қ.нинг исми-фамилиясини излайди. Бироқ рўйхатда бундай бемор қайд этилмаган эди. Сўнгра, кўчага чиқиб В.Қ.га қариндоши шифохонада эмаслигини айтади.\nШу пайтда В.Қ. шифокорни ҳақорат қилиб, мушти билан уриб, жароҳат етказади. Теварак-атрофдаги одамлар уларни ажратиб қўйгач, шифокор иш вақти тугагани учун уйига қайтиш мақсадида кўчада турган машинаси томон отланади. Бу пайтда В.Қ. ҳам «Spark» русумли автомашинасига ўтириб, туғруқ бўлими биноси ёнида турган шифокор М.Т.га тегишли «Cobalt» русумли машинасининг орқасига «Spark»и билан бориб, бир неча маротоба урган.\nУшбу ҳолат бўйича ўша пайтнинг ўзида туман ички ишлар бўлимига хабар қилинган. Маълумотларга кўра, ўша куни фуқаро В.Қ.нинг қариндоши шифохонада эмас, уйида бўлган. У аёл орадан икки кун ўтиб, 13 августь куни эрталаб туғруқ мажмуасига келтирилган ва шифокорларнинг кўмагида шу куни кўзи ёриган. Ҳозир она ва боланинг саломатлиги яхши. Яқин кунларда уларга уйга рухсат берилади.\nШифокорнинг мол-мулкига ҳам зиён етказилди. Ачинарлиси, бу ҳодисани содир этган инсон Жондор туман ФҲДЁ бўлими ходими экан.\nСоғлиқни сақлаш вазирлиги ҳуқуқ-тартибот идораларидан бундай ҳолатларга қарши кескин курашиш, тиббиёт ходимларининг ҳақ-ҳуқуқлари ҳимоясини кучайтиришни такроран сўраган.


admin - 50/153 - UzTV New York, Inc.\nФарғонада Эркин Воҳидов уй-музейи ташкил этилди\n… Тол новдасидан ясаб олган “тойчоғим”ни миниб, билқиллаган иссиқ тупроқ кўчада чанг кўтариб чопиб юрганларимни эслайман,-дея ҳикоя қилган эди улуғ адибимиз ўз таржимаи ҳолини ёзиш асносида. – Ўйлаб қарасам, болалик хотираларимнинг кўпчилиги шеърлар, достонларга кўчган экан, “Нидо”, “Қуёш маскани” поэмалари, “Болалик”, “Оқсоқол”, “Болалик экан-да…” шеърлари ўша мурғак тасаввур, илк хотираларнинг меваси бўлган. Олтиариқ тумани марказининг [...]\nЯқинда вилоятимизда Исроил давлатининг ҳужжатли кино санъати кунлари бўлиб ўтди. Фарғона Санъат коллежида ўтказилган кино кунлари Исроил давлатининг мамлакатимиздаги элчихонаси, вилоят ҳокимлиги, “Ўзбеккино” миллий агентлиги вилоят ҳудудий бўлими ҳамкорлигида ташкил этилди. Тадбирда олий ва ўрта-махсус таълим муассасалари ўқитувчи ва ўқувчилари, вилоят яҳудий миллий маданий маркази, маданият ва спорт ишлари бошқармаси вакиллари иштирок этдилар. Тадбирда сўз [...]\nБУЮК ҚАЛБ СОҲИБИ ЭДИ\nЎзбекистон Республикаси Президентининг “Ўзбекистон халқ шоири Эркин Воҳидов таваллудининг 80 йиллигини нишонлаш тўғрисида”ги қарори кенг жамоатчилик томонидан мамнуният билан кутиб олинди. Олтиариқ миришкор деҳқону соҳибкорларга, шоиру-ёзувчиларга, машҳур санъаткорларга бешик бўлган табаррук маскан. Ўзбекистон Қаҳрамони, Ўзбекистон халқ шоири, Эркин Воҳидов туманнинг “Беглар” маҳалла фуқаролар йиғини “Тошқўрғон” кўчасидаги 9-уйда туғилган эди. – Ўзбекнинг буюк шоирига айланган, бетакрор [...]\nЎЗБЕКНИНГ СОДИҚ ЎҒЛОНИ\nЎзбекистон Қаҳрамони, Ўзбекистон халқ шоири Эркин Воҳидов арузнавис шоирлар Ҳабибий, Чустий ишини давом эттириб “Ёшлик баёзи” билан катта шуҳрат қозонган. Ғ.Ғулом номидаги Фарғона вилоят адабиёт музейида шоир Э.Воҳидовнинг ҳаёти-фаолиятига бағишланган бўлимда шоир ижодига оид экспонатлар ўрин эгаллаган. Шоирнинг 50 йиллигига совға қилиб чизилган мойли ранг тасвир сурати айниқса бўлимга алоҳида файз бағишлаб турибди. Ўзбекистон Республикаси [...]\nЎзбекистоннинг Биринчи Президенти Ислом Каримовнинг “Юксак маънавият – енгилмас куч” асарида таъкидлаганидек, ҳар қайси халқ ёки миллатнинг маънавиятини унинг тарихи, ўзига хос урф-одат ва анъаналари, ҳаётий қадриятларидан айри ҳолда тасаввур этиб бўлмайди. Бу борада, табиийки, маънавий мерос, маданий бойликлар, кўҳна тарихий ёдгорликлар муҳим омил бўлиб хизмат қилади. Азал-азалдан халқимиз чавандозликни улуғлаб келади. Учқур саман отлар [...]\nУЛУҒЛАРНИ УЛҒАЙТИРГАН ЗАМИНГА ТАЪЗИМ\n“Фуқаролар Ўзбекистон халқининг тарихий, маънавий ва маданий меросини авайлаб асрашга мажбурдирлар. Маданият ёдгорликлари давлат муҳофазасидадир”. Ўзбекистон Республикаси Конституцияси, Х1-боб, 49-модда. Улуғ Истиқлол туфайли аждодларимиз кўзларига суртган, бир ҳовуч тупроғини табаррук деб билган муқаддас қадамжоларни асраб авайлаш, ободонлаштириш, уларни зиёрат қилиш имконияти пайдо бўлди. Мустақиллик деган азиз неъмат туфайли Ватанимиз тарихининг ҳайратли саҳифаларини авлодларга ўқиб бериш, [...]\nКОНСТИТУЦИЯ ЁШЛАР ЙЎЛИНИ ЁРИТИБ ТУРГУВЧИ МАЁҚДИР\nФАРҒОНА ШАҲРИДА ЯНГИ БОЗОР ФОЙДАЛАНИШГА ТОПШИРИЛДИ\nФарғона шаҳрида замонавий шаҳарсозлик меъморчилиги анъаналари асосида қурилиб, фойдаланишга топширилган қишлоқ хўжалиги маҳсулотлари улгуржи бозори вилоят маркази кўркига кўрк бўлиб қўшилди. Юрт тинчлиги ва фаровонлиги омили бўлган бозорнинг фойдаланишга топширилиши муносабати билан ташкил этилган тантанали тадбирда вилоятимизда амалга оширилаётган кенг кўламли бунёдкорлик ва яратувчанлик ишлари ҳудудлар қиёфасини тубдан ўзгартириб, аҳоли фаровонлигини юксалтиришга хизмат қилаётгани алоҳида [...]\nҚОМУСИМИЗ – ФАХРУ ИФТИХОРИМИЗ\nВилоят Театр-концерт саройида Ўзбекистон Республикаси Конституцияси қабул қилинганлигининг 24 йиллигига бағишланган тантанали байрам тадбири бўлиб ўтди. Конституция – мустақил мамлакат кўзгуси. Конституциямизнинг жамият ҳаётида, аввало, ҳар бир фуқаро тафаккурида, турмуш тарзида, мамлакат келажагига бўлган ишонч ва янгича қарашларнинг шаклланишида, юртимизда умуминсоний қадриятлар, хусусан, инсон ҳуқуқлари ва эркинликлари устуворлигини таъминлашда қанчалик муҳим ўрин тутаётганини ҳаётнинг ўзи [...]\nИнсон ҳуқуқларининг жамият ва давлат манфаатларидан устунлигини таъминлайди\nМустақиллигимиз учун дастлабки ҳуқуқий пойдевор, яъни, 1990 йил 20 июнда қабул қилинган “Мустақиллик декларацияси” янги Конституцияни яратиш учун биринчи қадам бўлди. Декларация қабул қилинган Олий Кенгаш сессиясида шу ҳужжат принциплари асосида янги Конституция ишлаб чиқиш зарур, деган хулосага келинди ва унинг лойиҳасини тайёрлаш учун махсус комиссия тузилди. Ўз навбатида янги Конституция собиқ иттифоқ тузумидан фарқли [...]\nPage 50 of 153« First‹ Previous4849505152Next ›Last »


Skai – водород ёқилғили илк учар такси тақдим қилинди! - Terabayt.Uz\nОлимлар муқобил энергия турлари бўйича турли изланишлар олиб боришдан чарчамаяптилар. Жумладан, турли транспорт воситаларида ёқилғи сифатида водороддан фойдаланиш ҳам бошланган.\nЎҚИНГ: Немислар биринчи бўлишди: Германияда водород ёқилғиси билан ҳаракатланадиган поезд яратилди\nЭнди эса ёқилғи сифатида водороддан фойдаланган ҳолда ҳаракатланувчи Skai учар таксиси намойиш қилинди. Уни ёқилғи билан тахминан 10 дақиқада тўлдириш мумкин ва бу ўртача 4 соатлик учишга етарли бўлади. Таксида беш нафаргача киши чиқиши мумкин, унинг максимал юк кўтариш қуввати эса 450 килограммга тенг. Лекин унинг энг юқори учиш тезлиги маълум қилинмаган.\nSkai лойиҳаси директори Стив Ханви сўзларига кўра, шаҳарларда бундай таксилар йўловчи таший бошлаши учун ҳали ўн йиллар вақт талаб этилиши мумкин. Лекин дастлабки босқичларда уларни юк ташиш мақсадида ёки, масалан, тез ёрдам сифатида қўллаш мумкин.\nЎҚИНГ: Коинотга сув ёрдамида парвоз: россиялик физик шундай таклифни илгари сурмоқда\nSkai дизайнини BMW компанияси мутахассислари ишлаб чиқишган. Кабина шундай лойиҳалаштирилганки, ичкаридаги йўловчилар ташқаридаги манзарани панорама тарзида томоша қилиб боришади.\nШу билан бирга, турли аварияларнинг олдини олиш учун бир неча хил ҳимоя тизимлари ҳам жорий этилган. Жумладан, учар таксини юмшоқ қўндиришга мўлжалланган катта парашют ҳам мавжуд.\nҚуйида Skai учар таксисини “жонли” видеода кўрамиз:\nШуниси ҳам борки, ёқилғи сифатида водород қўлланишининг битта салбий жиҳати бор – у портлаш хавфи катта бўлган моддалар сирасига киради. Бу каби қурилмаларда у электр энергиясидан кўра арзон тушиши аниқ, аммо барибир токли аккумуляторлар борасида бирор инқилобни кутган маъқул.\n#учар машина #янги технологиялар #гибрид учар такси #водород #водородмобил #Skai


АҚШ президенти БМТ Бош Ассамблеясида нутқ сўзлади\nАҚШ Президенти Барак Обама 25 сентябр куни БМТ Бош Ассамблеяси минбарида.\nНю Йоркдаги БМТ бош қароргоҳида Бош Ассамблеянинг 67-йиллик сессияси бошланди. Йиғилишда сўзлаган АҚШ Президенти Барак Обама мусулмон давлатларда норозиликларга сабаб бўлган филм, Сурия ва Эрон масаласига тўхталди.\nПрезидент Барак Обама америкалик ҳаваскор режиссёр суратга олган Ислом дини ва Муҳаммад Пайғамбар таҳқирланган “Мусулмонлар гуноҳсизлиги” филми нафақат мусулмонлар балки Американи ҳам ҳақорат қилганини таъкидлади.\n- Мен Қўшма Штатлар ҳукуматининг ушбу видеога ҳеч қандай алоқаси йўқлигини аниқ айтганман. Менимча, ундаги мужда умуминсонийликни ҳурмат қиладиган барча кишилар томонидан рад этилиши лозим. Бу нафақат мусулмонлар, балки Американи ҳам ҳақорат қилишдир.\nУшбу бино деворлари ортидаги давлатда ҳар қандай ирқ ва динга мансуб кишилар хурсандлик билан қарши олинади,- дея баёнот берди АҚШ президенти.\nСурия Президенти Башар Ал-Ассад режими қулаши шарт эканини ўз нутқида таъкидлаган Обама Эронни мазкур режимни дастаклаётганликда айблади.\nЭрон масаласига тўхталган Барак Обама Эроннинг ядровий дастури масаласини дипломатик йўл орқали “ҳал қилиш муддати чексиз эмас”лигини урғулади.\nБМТ Бош Ассамблеяси арафасида қонун устуворлиги масаласига бағишлаб ўтказилган махсус йиғилишда чиқиш қилган Эрон Президенти Маҳмуд Аҳмадийнажод БМТ Хавфсизлик кенгашини Исроилнинг “ядровий каллаклари”ни ҳимоя қилаётганликда айблаб қоралади.\nАҳмадийнажод Исроил ҳақида сўзлаётган пайтда Исроил делегацияси зални тарк этди.\nЭрон президенти Хавфсизлик кенгаши аъзоларини дунё давлатларида норозиликлар келиб чиқишига сабаб бўлган аксил-исломий филмига сукут сақлаб турганини оқлаш учун БМТ хартиясидан фойдаланаётганликда айблади.\n- Инсониятнинг умумий мероси бўлган ҳурматли пайғамбарлар ва самовий динлар ҳамма жамиятларда қонун билан ҳурмат қилиниши керак. Шу йўл орқали одамлар нафрат, уруш ва душманчиликка етакловчи можаролардан қутулиб қолиши ҳамда тинчлик ва интеграцияга эришиши мумкин,- деди Эрон президенти.\nУндан олдин Аҳмадийнажод журналистларга Эрон Исроилнинг ҳар қандай ҳужумидан ўзини мудофаа қилишга тайёр эканини урғулаб, Яқин Шарқда “илдизлари” бўлмаган яҳудий давлати “йўқ қилиниши”ни айтган.\nБМТ Бош котиби Бан Ки Мун якшанба куни Аҳмадийнажод билан учрашган пайтда уни хатарли баёнотлардан тийилиш ҳақида огоҳлантирган.\nДушанба куни бўлиб ўтган юқори даражали учрашувда сўзга чиққан Бан Ки Мун йиғилиш қатнашчиларига можарони ҳал қилишда қонун устуворлигидан фойдаланиш кераклигини таъкидлади.\n- БМТда ишлаб чиқилган халқаро қонунларнинг аксари халқаро ҳамжамиятга ўзаро ҳамкорликни йўлга қўйиш ва можароларни тинч йўл орқали ҳал қилишга асос бўла олади,- деди БМТ Бош котиби.\nСентябр ойида Хавфсизлик кенгашига раислик қилаётган Германия Ташқи ишлар вазири Гуидо Вестервелле ўз нутқида Хавфсизлик Кенгаши ҳар қандай давлатга санкция қўллашда эҳтиёткор бўлиши кераклигини урғулади.\n- Санкциялар халқаро тинчлик ва хавфсизликни сақлаш ва қайта тиклашда муҳим восита бўлиб қолади. Хавфсизлик Кенгаши санкциялар аниқ мақсадда, эҳтимолий салбий оқибатларини камайтириш назарда тутилган холда аъзо давлатлар томонидан жорий қилиниши кераклигини таъкидлаган,- деди Германия ташқи ишлар вазири Гуидо Вестервелле.


Kutubxona - Ulugʻbek Hamdam. Koʻzini ochib yumgan odam (hikoya) / Kiril\nSiz shu sahifadasiz: Ulugʻbek Hamdam. Koʻzini ochib yumgan odam (hikoya) / Kiril\nАсар номи Кўзини очиб юмган одам (ҳикоя)\nКўзини очиб юмган одам (ҳикоя)\nКўзларимни очганим ҳамон савқитабиий ёрдамида ҳис қилдимки, устозимнинг кўзлари мангуга юмилибди. Э воҳ!..\nЖанозасига улгурай, дея жадал йўл тадоригини кўрдим. Уйдан ташқарига чиқарканман, кўзим негадир ҳув баланд тоғлар бошида худди оқ рўмол янглиғ солланган чиройли, маҳобатли, оппоқ булутларга тушди. Азадор бўлишимга қарамай, намунча сеҳрли бўлмаса улар, деган ўй кечди дилимдан. Шу баробари иродамни тўплаб, мени хижолатга қўяётган ўйларимни қувиб солдим-да, йўлга равона бўлдим.\nЙўлда устоз билан бирга ўтказган дамларимни бир-бир хотирладим. Унинг ҳар бири икки жаҳонга бадал ўгитларини ёдга олганимда кўзларимдан аччиқ ёшлар қуюлиб келаверди. Маънолар султони ҳам ўларкан-да, дейман ёноқларимни кафтимнинг орқаси билан тез-тез артиб. Худди оддий одамлар каби, а! Ишонмайсан киши...\nУл зоти шариф мен йўл олган юртда яшаб ўтди. Мана, энди ўлим ҳақ келиб, бу дунёи бебақони ташлабгина кетди. Ҳамма қатори. Шуниси алам қилади-да, наҳот ҳамма қатори бўлса?!..\nАжаб, кетиб боряпману ўйлайман: нега пиёдаман? Нима, улов йўқми ёки унга чиқиш истаги? Ҳеч қурса, қадим замонларнинг от-араваси бўлсаям майлийди. Лекин атрофимда нақлия борми-йўқми, дея қаранмайман, бунга негадир қизиқмайман ҳам. Йўқса, яланг оёқларимга тиканлар кириб, тошлар тегиб ачишиб беряпти. Шундаям, улов ҳақида негадир бош қотирмайман. Кўп ўтмай товонларим ҳам ёрилиб, қонаблар кетди. Ботинимга азмойиш-ла сарсор солсам, сафар заҳматларининг бари негадир мени тўппа-тўғри устоз томон йўллаётгандек туюлди. Ажаб, кўп ажаб...\nАнча йўл босиб, ғаройиб чорраҳага дуч келиб қолдим. Чорраҳадан йўллар дунёнинг тўртта томонига улоққан экан. Энди қайси томонга юз бураман? – деган салобатли савол қаршимда пайдо бўлганди. (Саволни айланиб ўтиб бўлмасди: ҳайбати нақ Улуғ тоғча бор, ахир!) Бу йўлларнинг қайси бири мени устозим яшаган мамлакатга элтар экан, а?.. Шу ўйда турар эканман, бирдан кўксимдан нимадир мумдек эриб тушди. Қарасам, у ҳалиги ҳайбати тоғ қадар савол экан. Ҳали замон у ташқарида эди, энди бўлса ичимда эриб ётибди... Бунинг синоати не экан? – деб мушоҳада юритиб улгурмайин ҳаммаси аён бўлди-қолди. Ажаб, во ажаб, мен қаёққа кетяпман ўзи? Нега бир пайтнинг ўзида ҳамма томонга қараб йўл олдим? Бу қандай рўй берди? Инсоний мантиққа кўра мумкинми ўзи бу?.. Қаранг, мен ҳам кунчиқарга, ҳам кунботарга ҳамда иссиқ, жудаям иссиқ юртга жўнаб боряпман!.. Шу асно ичимдан нидо келди: “Чунки кунчиқарда буғдойранглилар, кунботарда оқ-сариқлар ва ниҳоят, иссиқ, жудаям иссиқ юртда қоратанлилар истиқомат қилади-и-и-иии!..” Ботиним титраб кетди, ки устозимнинг овозини эшитгандек бўлдим... “Лекин у йўқ, у ўлди ахир!..” – дея ҳайқираман ўзимга ўзим.\nЯширмайман: қаттиқ чўчиб тушганимдан бирпасда лабларим четига учуқлар тошди – қичишиб ачиша бошлади. Ҳайратимдан турган ўрнимда тарашадек қотдим. Нима қилишимни билмасдим. Агар устоз ҳаёт бўлганида бу ғаройибликни бир зумда жавоблаган бўларди, дейман ичимда. Боз устига, биргина мисол билан. Оддийгина рамз воситасида ҳамма чалкашликларни бартараф айларди. Мисол қидириб узоққа ҳам кетмасди: турган ўрнида шундоқ энгашарди-ю, оёғи остидан ниманидир, масалан, бир хасни кўтарарди-да, ундан калит ясаб, менинг тангу мураккаб ҳолимдан бино бўлган сандиқни очиб юборарди. Қарабсизки, ҳаммаси кафтдагидек тушунарли бўларди-қоларди... Билсангиз, шундай пайтда ҳикматнинг сеҳру жодуси ҳаётнинг ўзидан-да жозибадору маънодорроқ бўлиб кетади, ҳа...\nБу не кўргуликки, энди устоз йўқ! Гўё осмон бошим узра қулагандек, мен эса ернинг заранг бағрига қапишиб кетгандек, қил устида турган озурда жоним ҳам мана, ҳозир, шу лаҳза узиладигандек ҳис қиламан ўзимни... Энди нима бўлади? Ахир, у – маънолар султони абадий кетди? Энди маъносиз қандай яшаш мумкин? Инсон зотидан маънони айирса, нима қолади ўзи?.. Қизиқ, ўша қолган нарсани инсон деб атаб бўлармикан?..\nБирдан ўзимни ёлғиз ҳис қиламан ва бу ҳис мени ернинг тубига қадар тортиб кетади... Беихтиёр яна ҳикматга эҳтиёж сезаман. Устоз йўқ, ундан қолган битиклар эса уйда қолиб кетган. Нима қилиш керак? Қайтсамми? Бориб, у қолдирган китобларни ўқисаму ўз ҳолимни англасам, сўнг йўлимда давом этсам-чи?.. Шундай дейману лоп этиб хаёлимга кўҳна бир ривоят тушади: толиби илм бўлган киши олис бир юртга илму ирфон истаб сафарга чиқибди. Кўзланган манзилга етиб келиб китоб тўплабди ва эшакка ортиб уйига қайтибди. Йўлда эса қароқчига дуч келибди. Қароқчи унинг бор-будини шилиб олибди. Шунда толиби илм йиғлаб дийдиё айлабди: ақчаму эшагимни олсанг олу, лекин китобларимни қайтиб бер, ахир улар сенга нимага керак? Мен эса уларсиз ҳеч кимман, хароб бўламан, шунча умрим шамолларга соврилиб кетади...\nШунда қароқчи унинг кўзини мошдек очиб қўйгич гапни айтибди: қандай нодонсанки, илмни ақл ва юрагингга жойламай, қаёқдаги эшакка ортибсан? Ҳозир-ку, мен китобларни сенга қайтиб берарман, лекин йўлда тағин бир зўравонга йўлиқсанг, ҳолинг нима кечади? У ҳам мендек раҳмдил чиқармикан?..\nТолиби илм ўз фожиасини тушуниб етиб, мулзам бир аҳволда келган жойига қайтиб борибди-да, зўр ғайрат ила илмни қалбию онгига сингдира бошлабди...\nЭ воҳ, шу тобда менинг ҳолим ҳам ана шу ношуд талабаникига ўхшаб қопти! Устоз йўқ – мен йўқ, унинг битиклари йўқ – яна мен йўқ! Хўрлигим келиб кетди. Одам ҳам шунақа пандавоқи бўладими?.. Шундай деб ортимга бурилдим, қарасам, у ер ҳам олдимдаги йўлга ўхшаб турибди. Тавба дедим ва тушундим: ахир мен бир пайтнинг ўзида ҳам мағрибга, ҳам машриққа ҳаракатланаётган эдим-да. Шундай экан, ортимга қайтишнинг нима маъниси бор?.. Туйқус хаёлимга устознинг ўгитлари келади: бирон нимасини йўқотган киши ҳам чап ёнини, ҳам ўнг ёнини, ҳам тепасию ҳам оёқ остини – ҳамма-ҳамма ерни қидира бошлайди. Агар қидирганини топса, у ҳеч қаерни изламайди, чунки муроди ҳосил бўлган ҳисобланади-да...\nЙўл юрдим. Юравердим... Ниҳоят, каттакон элнинг чўнг бир шаҳрига келиб қолдим. Марказ. Одам гавжум. Лекин менга эътибор берадиган, илтифот кўрсатадиган аҳволда эмас эди издиҳом. Ҳар ким зўр бир ташвиш чангалида қолганга ўхшар, мусибатдан нес ва гаранг бўлиб бир-бирларига етим қўзилардек боқиб сасланишарди. Назаримда, уларни йиғлаяпти деб бўлмасди. Ҳатто айтиш мумкинки, ичларидан тошиб келаётган фарёду додни тўхтатиб, мажбуран кулишга, атрофга табассум айлашга уринишаётганга ўхшарди улар. Тавба, қизиқ, жуда қизиқ. Ёки шундай амр бўлганмикан? Ва бу ложарам, кучсиз жамоа амру истакни қўлидан келганча адо этишаётганмикан?.. Азани тўй деб эълон қилишга кимнинг журъати етди экан?!..\nЎзимни издиҳомнинг ичига ураман. Олисданоқ кўрдимки, ўртада нимадир бор, бу нимадир баҳайбат тобут бўлиб, ҳамма унга интилар, майит билан видолашар, уни сўнгги бор тавоб этиб қолишга ошиқар эди. Ботинимдаги недир бир туйғу айтардики, бул зот менинг устозим эди!.. Ҳайҳот, муборак пойингга етиб келибман, ҳазратим!..\nҲеч ким менга эътибор қилмаётган бўлса ҳам, одамлар орасидан ёриб бориш ўйлаганимчалик мушкул кечмади. Ҳамма ён бериб мени олдинга, устозимнинг қошига тезроқ боришимга кўмаклашаётгандек кўринди. Ҳайрону лол бўламан, лекин илдам юриб, одамлар гуруҳини оралаб одимлашимдан қолмайман. Чунки бундай қилмасам, издиҳомнинг ўртасидаги тобутга етмоғим душворлигини биламан. Узоқ юрдим. Шу даражадаки, гўё уйимдан чиқиб бу ерга келганим бир бўлди-ю, майитни сўнгги йўлга кузатишга чиққанларнинг орасидан тобутга етиб боришим бир бўлди. Билмасам, бу гапда андак муболаға бордир. Эҳтимол, макон масофасига кўра иккаласи бир эмасдир. Аммо замон, чекилган заҳматлар масофаси ҳам бор-ку! Шуларга кўра иккаласи бир бўлди, ҳатто кейингиси ортиқроқдек туюлди.\nБир маҳал устига кўк мато ташланган улкан тобутнинг ёнига келдим. Кўз очиб юмгунимча эса майитнинг бош томонида кўрдим ўзимни. Худди тушдагидек эди ҳолу руҳиям. Ёки эртакка ўхшарди буларнинг бари. Аммо бу на туш ва на афсона, балки орий ҳақиқат эди!\nБир қарашда менга мулозамат кўрсатмаётган, аслида эса мақсадимга эришмоғимда ёрдамчи бўлаётган халойиққа миннатдор боқдим: ажаб, улар шу даражада турфа эдики, анчагача оғзим очилганча анграйдим. Кийимларига қарасанг, бою камбағал, баққолу қассоб, деҳқону чорвадор... ҳаммаси аралаш-қуралаш, рангларига қарасанг, кими оқ, кими қора, кими буғдойранг... Тавба дейман яна. Лекин нимага келганим ёдимга тушади ва тездагина паришон хаёлларимни йиғиштириб, маросимга уйғун йўл тутаман: энгашиб, майит устига ёпилган оқ матони аста очаман! Очаману шошиб уни қайта ёпаман: ҳайҳот, бу ким?! Нега у устозга ўхшамайди? Йўқ, сурати ўхшайди... лекин ранги... Нега унинг ранги қоп-қора, турқи нақ занжининг ўзгинаси? Қаерга келиб қолдим мен? Адашдимми ё?..\nБир зум мен ҳам несу гарангга айланаман. Кейин кўрганимга яна бир бор шоҳид бўлмоқ учун матони қайта очиб, диққат билан тикиламан: “Йўқ, бу устоз эмас. Майит шу ерда яшаётган юртнинг бир улуғи, занжи бир киши экан», деган қарорга келаман.\nМенинг қаноатим шундай бўлди ва тез бурилиб издиҳомдан чиқдим. Чиқа солиб яна ўнг келган тарафга равона бўлдим. Зеро, қайси тарафга боришимнинг аҳамияти йўқ эди. Буни мен сизга бошда айтгандим. Қай сори йўналмай, томонларнинг бари мени манзилимга элтар эди... Ҳар ҳолда менга шундай туюлар эди...\nШундаймикан? Балки янглишаётгандирман... Адашганимнинг далили, мана, бошқа жанозага келиб қолдим-ку!..\nБироқ ичимдаги аввалги қаноат кучлироқ чиқди. Мен йўлимда давом этдим. Хато қиляпман деган фикрни хаёлимдан бутунлай ҳайдаб юбордим...\nЯна йўл... яна хаёллар... яна хотира... Ҳаммаси устозга элтади!..\nТағин ғаройиб бир эл... чайқалаётган уммон янглиғ издиҳом ва унинг ўртасида кўм-кўк бир кема... қўлма-қўл ўтаётгани учун худди сузиб бораётгандек таассурот қолдиради узоқдан. Издиҳом эса кеманинг ортидан эргашади...\nМен уларнинг сафига келиб қўшилдим. Бир аҳволда эдим. “Наҳотки, дийдор охиратга қолди, устоз!?..» Мусибатнинг зўридан оёқларим чалкашиб кетади. Оқим шиддати мени олдинга олиб чиқди ва мен беихтиёр гандираклаб бориб елкамни тобутга бердим. Шунда мен тобутни эмас, тобут мени тутиб қолди. Йўқса, минглаб оёқлар остига юзтубан йиқилардим. Валлоҳи! Кейин нима бўлишини тасаввур қилиш қийин эмас. Ўз дарди баҳрига ғарқ бўлган тумонат халойиқнинг пойидан омон чиқмоқ осонми?..\nНиҳоят, қабристонга келиниб, тобут ерга қўйилди. Шунда мен оҳиста юриб тобутга яқинлашдим ва худди ўтган галдагидек, майит юзидаги матони кўтариб боқдим: ё тангрим, ўзи нималар бўляпти? Ким – бу ётган? Нега унинг танаси, қошу кўзи, соч-соқоли сап-сариқ? Устозим эмас-ку! Қайси юртга келиб қолдим мен бу сафар?..\nМозорни тарк этиб, яна бошим оққан ёққа йўналдим...\nБир маҳал қарасам, навбатдаги юртга қадам қўйибман. Тавба дейман ўзимча, ахир устозим битта, тайинли юртда вафот этмаганмиди? Нега мен турфа-турфа мамлакатларга келиб қоляпман?..\nЭнди шаҳар ҳам, унинг марказида тўпланган издиҳом ҳам мени ажаблантирмай қўйганди. Бу ерда ҳам ўша манзара менга мунтазир турарди. Бошқа нимаям қилардим, келиб ўзимни даврага бердим. Бора солиб ҳамма тавоб қилаётган майитнинг юзини шоша-пиша очдим: ётган киши ниҳоятда таниш чеҳрали, буғдойранг, хуллас, ўзимизга ўхшаган бир одам!..\nАжабланмадим, матони эран-қаран ёпдиму орадан сирғалиб чиқдим. Э воҳ, энди қайга бораман? Қани менинг устозим? Тушиб қолган ҳолимга қаранг: қани аввалги қаноатим, ғурурим, собитлигим?.. Оғзи куйган одам мен эдим бу гал... Оғзи деймиз, балки муроди соб бўлган, афсурда, абгор кишига айлангандим... На илож, қўлдан келганини қилдим. Лекин натижа ҳеч бўлди. Ўзингиз кўрдингиз-ку ҳаммасини. Қай ерга борсам ҳам устозим қолиб, ўзгаларга рўбарў қилаверди қисмат. Тўғри, тобутда ётганларнинг қиёфаларидаги қай бир чизиқлар устозникига ўхшар эди... Ўхшар эди-ю, аммо айнан унинг ўзи эмасди-да. Бунинг сирига етолмадим мен ва қаттиқ чарчаганимни ҳис қилдим...\nЭнди ботинимга шубҳа ўрлаганди. Ахир, қайдадир мени манзилга элтадиган битта йўл бўлса-чи?!.. Мен бўлсам, дуч келган томонга тўшимни уриб, мазгилга дорийман деб беҳуда чирандим, чоғи...\nЮра-юра, кеза-кеза, турли-туман йўллар кесишган ҳув анави чорраҳадан чиқиб қолдим. Аланглаб, чор томонга боқдим: энди қайси йўлдан борсам экан? Дунёнинг тўрт томонига улоққан йўлларнинг қай бири мени устозимнинг қошига хатосиз олиб борар экан?.. Ҳа, энди мен битта йўлни, ўзимнинг йўлимни қидира бошлагандим...\nШу турганча анча вақт қолиб кетдим. Кутар эканман, аввал кунлар, ойлар, кейин йиллар ва асрлар ўтганини ҳис қилдим. Буни мен чорраҳа марказида туриб олганча, тўртта кўчадан чор томонга тинимсиз равишда ўтиб турган одамлардан, уларнинг қиёфаларидан, минган турфа уловларидан, қулоғимга чалиниб турган турли лаҳжалардаги гап-сўзларидан билар эдим. Даврлар ҳам кетма-кет алмаша бошлади, тавба!..\nЛекин нега мен қаримаяпман? Нега анави туғилиб-ўлаётган миллионлаб одамлар каби бу дунё билан видолашиб кетмаяпман? – деган саволлар хаёлимни сира тарк этмасди. Айни дамда “ўлишим мумкин эмас, ўлсам, бу саргузаштнинг тақдири, охир-оқибати нима бўлади, ахир ҳаммасининг негизида мен борман-ку?» – деган тасалли ҳам ғимирларди қайдадир. Яна шуни билардимки, устозни албатта топишим, у билан сўнгги бор кўришишим, юзига боқишим ва уни тоабад ёдлаб олишим шарт эди. Хўш, нима учун дейсизми? Тан олай: бунинг жавобини билмасдим...\nОламнинг ҳамма тарафига элтувчи йўлларга тикилавериб кўзларим оғриб, шафақланиб кетди. Дамо-дам артаман, тупигим билан силаб-сийпайман, қаёқда? Аллабир замонда англаб қолдимки, бу тарзда мен ўлақолсам мақсад-муддаойимга етолмайман. Шунда... шунда ички бир ҳиссиётга бўйсуниб, касалланган кўзларимни юмдим, яъни уларнинг хизматидан воз кечдим, бутунлай, тамомила! Шу кўйи, қобоқларимни чирт юмган ҳолда чорраҳанинг ўртасида турган кўйи кўкка юзландим ва беихтиёр тарзда иккала қўлимни парвозга шайланаётган қуш мисол ҳавога кўтардим, сўнг уларнинг бири ўз-ўзидан осмону фалакка, бошқаси эса заминга боқди, бошим ҳам ўнг томонга хиёл эгилди-да, туйқус айлана бошладим. Аввалига гавдам айланди, кейин бошим... ундан кейин эса ҳис қилдимки, менинг атрофимда олам айланди, эшитяпсизми, олам!.. Оламнинг барча йўллари менга келиб боғланаётган ва мендан бошланаётган эди!.. Кўп ўтмай, бу ҳис мени олам билан бир бутун айлади, мен оламга дўндим, олам бўлдим ва англадимки, қидирганим оламда бор бўлса, демак, у менда ҳам мавжуд...\nГир айланиб турарканман, юмилган қобоқларим ичра нур пайдо бўлди ва мен яна кўра бошладим. Дастлаб, ҳув анави булутларни кўриб қолдим. Тоғнинг бошига рўмол янглиғ ташланган оппоқ булутлар бор-ку, ўшаларни. Фақат энди улар бошқа қиёфада кўринишди. Айланиб турганим боис, қандай қиёфа эканлигини бирданига фарқлаёлмадим. Лекин секин-аста булутлар пастроқ эниб, менга яқин келишганда, билдимки, улар кўзгуни ёдга соларкан. Мен эса ҳамон чир айланиб турардим. Шу пайт ҳууув ўша тоғнинг рўмоли ечилган бошида қуёш балқди. Унинг заррин нурлари булутлар кўзгуси юзини ёритиб юборди ва унда менинг айланиб турган аксим намоён бўлди. Бир айландим, икки айландим, уч, тўрт... Билмадим, нечанчиси эди, бирдан кўзгудаги менинг юзим оқ, қора ва буғдойранг тусларга кириб чиқа бошлади. Ҳайҳот! Бу қандай сеҳр? Бир айланганимда ўша... тобутда ётган қора одам – занжининг қиёфасида намоён бўлдим, кейингисида эса оқ-сариқ одам сувратига кирдим, навбатдагисида эса иссиқ юзли, буғдойранг инсон кўз олдимда гавдаланди. Ниҳоят, уларнинг бари қўшилиб-чатишиб, рўбарўмда устоз қад ростлади!\nУ тирик экан!!\nВа у менга қараб майин жилмайганча шивирлади:\nНарса йўқки, хорижи олам эрур,\n“Шарқ юлдузи» журналининг 2011-йил, 2-сонидан олинди.\n"http://www.kutubxona.com/wiki/index.php?title=Ulugʻbek_Hamdam._Koʻzini_ochib_yumgan_odam_(hikoya)_/_Kiril&oldid=6915" dan olindi


Ўзбекистонга кириб келаётган хорижлик инвесторлар оқими кучайиб бормоқда. Уларнинг талабига жавоб бериш ва кучли рақобат муҳити шаклланган бир пайтда банклар ўз иш услубини ўзгартиришга, мижозлар хоҳиш-истакларини тўлиқ қондиришга интилиши зарурат ҳисобланади. Бу жараён «банклар трансформацияси» атамаси билан номланади. Кўпчилик трансформация натижасида тизим автоматлаштирилади, шу сабабли ходимлар қисқариши салбий оқибатни юзага келтиришини таъкидлашмоқда. Аслида, трансформация нима учун керак? Унинг аҳамияти нимада? Ипотека-банк Молия блоки раҳбари Азиз Мухитдинов бу ҳақда батафсил маълумот берди.\nАзиз Мухитдинов, «Ипотека-банк» АТИБ Молия блоки раҳбари\nНима учун Ипотека-банк трансформация лойиҳасини амалга оширишга қарор қилди?\n– Ўзбекистон Республикаси Президентининг 2017 йил 7 февралдаги ПФ-4947-сонли Фармони билан тасдиқланган «2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси» мамлакатнинг давлат ва жамият ривожланиши истиқболини стратегик режалаштириш тизимига сифат жиҳатдан янги ёндашувларни бошлаб берди. Бу борада, давлат органлари, нодавлат ташкилотлар, фуқаролик жамияти институтлари томонидан Давлат дастурини самарали амалга оширишга қаратилган, шу жумладан, хорижий мутахассислар ва халқаро экспертларни фаол жалб қилган ҳолда чинакам ўзгаришларга катта қадам қўйилди.\nШу билан бирга, муҳтарам Президентимизнинг 2019 йилда мамлакатни ривожлантиришнинг энг муҳим устувор вазифалари тўғрисида Олий Мажлисга қилган мурожаатномасида «банк тизимига хусусий ва хорижий капитал кириб келиши ҳисобидан давлат банклари улушини босқичма-босқич камайтириб борилиши, бу ўз навбатида соҳада рақобат муҳитини яхшиланишига, банклар фаолиятини, кредитлаш сифати ва маданиятини ҳар томонлама оширишга хизмат қилиши» таъкидлаб ўтилган эди.\nУшбу устувор вазифаларни амалиётга изчил татбиқ этилиши банклар ўзгариши лозимлигига кучли туртки бўлди.\nБундан ташқари, бозорга хорижий банклар кирмоқда, банклар ўртасида рақобатнинг кескин ўсиши кузатиляпти. Шу сабабли, бозорда ўз мавқеини сақлаш ва янада ўсиш учун тез суръатларда ривожланиш керак, бунда эса ишлашнинг эски услублари етарли самара бермайди. Шунинг учун ҳам банкни трансформация қилиш мақсадга мувофиқ, деб топилди.\nИпотека-банкнинг трансформация лойиҳаси ўзида нимани мужассам қилган?\n– Банкимизнинг трансформация лойиҳаси – бу бугунги кундаги ихтисослашган банкни 2023 йилга келиб Ўзбекистон Республикасидаги учта лидер банклар қаторига кирадиган, замонавий универсал тижорат банкига ўзгартиришни кўзда тутган лойиҳа ҳисобланади. Бу ҳолат банкдаги бизнес-жараёнларни оптималлаштириш, ходимларнинг профессионаллик даражасини янада ошириш, банкнинг инвестицион жозибадорлигини ошириш орқали мижозларимизга хизмат кўрсатишни янада самаралироқ ва сифатлироқ ташкил этишга ёрдам беради. Трансформация барча таркибий бўлинмалар, шу жумладан филиалларни ҳам қамраб олади. Шундан келиб чиқиб, бу жараённи тўғри ва илмий ёндашган ҳолда ташкил этиш учун жаҳонда юқори нуфузга эга бўлган Халқаро Молия Корпорацияси билан ҳамкорликни йўлга қўйдик.\nЛойиҳа доирасида халқаро экспертлар билан биргаликда банкнинг жорий ҳолати комплекс экспертизадан ўтказилиб, уни такомиллаштириш бўйича 14 та устувор йўналишлар белгилаб олинди. Улар, асосан, корпоратив бошқарувни тубдан яхшилаш, риск-менежментни тўлиқ жорий қилиш, бизнес жараёнлар реинжиниринги, сотувлар билан ишлаш ва бошқалардир. Банк масштабидан келиб чиқиб, трансформацияни ҳар бири бир йилдан иборат бўлган 3 та босқичда амалга ошириш режалаштирилди.\nТрансформация ходимларга қандай таъсир кўрсатиши мумкин?\n– Трансформация банкнинг барча таркибий бўлинмалари ва ходимларига таъсир кўрсатади. Бу жараёнда банкдаги барча ички меъёрий ҳужжатлар, бизнес жараёнлар, корпоратив маданият, мижозга бўлган муносабат, банкдаги мавжуд маҳсулотлар, дастурий таъминотлар ва шу кабилар илғор халқаро тажриба асосида қайта кўриб чиқилади. Бунда кўпроқ янгиликка интилиш, кўпроқ янги билимлар ва кўникмаларни олиш, ўз устида кўпроқ ишлаш, халқаро тажрибани ўрганиш керак бўлади.\nМазкур босқичда энг оғири – ходимнинг ўз фикрлаши ва дунёқарашини ўзгартириши ҳисобланади. Ходим эскича фикрлашдан воз кечиб, мижозни марказга қўйиши, мижозга қандай қилиб қулай, тезкор ва сифатли хизмат кўрсатишни, унинг банк маҳсулотларига бўлган янги талабини қондириш тўғрисида ўйлаши керак. Албатта ўзгариш ҳаммага ҳам ёқавермайди. Айрим шахслар йиллар давомида шаклланган ўзининг «комфорт зонаси»дан четга чиқишни ҳоҳламайди. Аммо бу замон талаби, ўзгаришсиз ривожланиш бўлмайди. Айниқса, «Ипотека-банк» каби давлат улуши мавжуд йирик банкнинг институционал трансформацияси банкни тубдан ўзгартирилишини ва бу борада асосланган ва мураккаб, таъбир жоиз бўлса «оғриқли» қарорлар қабул қилишни тақозо этади. Трансформация жараёнида ўзгаришни ҳоҳламаган ходимлар томонидан турли (очиқ ва яширин) кўринишдаги қаршиликлар бўлиши, уларнинг бошқа жойга ишлашга ўтиб кетиши, оптимизация жараёнида ходимларнинг бир қисми қисқартирилиши табиий ҳол ҳисобланади. Трансформация йўлини босиб ўтганлар бўйича кўплаб мисоллар келтириш мумкин. Мисол сифатида, Буюк Британиянинг Barclays ва HSBC банкларини, Франциянинг Societe General ва BNP Paribas банкларини, Россия Федерациясининг Сбербанкини, Сингапур давлатининг DBS банкини, Озарбайжон ва Украина давлатларининг банклари трансформацияларини келтириш мумкин.\nБанк томонидан ходимларни трансформация жараёнига тайёрлаш бўйича нималар қилинди?\n– Банк раҳбарияти томонидан бу ўзгаришларни имкон қадар «оғриқсиз» ўтиши учун барча саъй-ҳаракатлар қилинмоқда. Бу жараёнларни тўғри ташкил этиш тартиби ривожланган давлатларда анча олдин йўлга қўйилган бўлиб, у «ўзгаришларни бошқариш» деб аталади.\nБанк трансформациясида «ўзгаришларни бошқариш» алоҳида йўналиш сифатида белгиланиб, бу бўйича ХМКнинг тажрибали эксперти жалб қилинган. Ўзгариш жараёнида ходимларда асосий қўрқув ўзгариш моҳиятини, мақсадини ва ундан кутилаётган натижани билмасликдан келиб чиқади.\nШу сабабли, ўзгаришларни ҳар бир ходимга етказиш, уларда туғиладиган саволларга жавоб бериш, уларни ҳар томонлама тайёрлаш муҳим ҳисобланади. Шундан келиб чиқиб, халқаро тажриба асосида банкда ходимларни ўзгаришларга тайёрлаш бўйича тизимли ишлар йўлга қўйилди. Булар қуйидагилар:\nҳар бир ходимга (боғбондан тортиб раҳбаргача) Бошқарув раиси номидан босқичма-босқич трансформация бошланганлиги, ундан кўзланган мақсад, унда амалга ошириладиган ишлар бўйича хатлар юборилди;\nБошқарув раисининг ходимларга видео-мурожаати тайёрланиб, уни филиаллардаги ҳар бир ходимга етказиш учун юборилди;\nбанкда қўллаб-қуватлаш линияси (Helpline) ташкил этилди. Бунда ходимлар учун алоҳида электрон почта манзили ва алоҳида ички телефон рақами ажратилди. Ходимлар ҳоҳлаган вақтларида ўзларини қизиқтирган ёки қийнаётган саволларини юборишлари, мавжуд муаммоларни кўтаришлари, таклифларини киритишлари учун имконият яратилди;\nаутрич сессия (Outreach Session)лар ташкил этилди. Бу сессиялар доимий равишда шахсан Бошқарув раиси ва унинг ўринбосарлари иштирокида ҳудудларга чиққан ҳолда, ходимлар билан юзма-юз учрашувлар ўтказиш, ходимларнинг саволларига жавоб топишдан иборат бўлди;\nходимлар учун банкнинг ички сайти (intranet website) ташкил этилди. Интранет банкнинг ички ҳаётини ёритиб бориш, ходимларга бир-бирлари билан маълумот ва фикр алмашишлари учун ўзига хос майдонча вазифасини бажармоқда;\n«Бошқарув раиси билан қаҳва» тадбири жорий қилинди. Бу жараён Бошқарув раисининг ходимлар билан тўғридан-тўғри мулоқоти, унда ходимларнинг саволларига жавоб бериш, уларнинг фикр ва таклифларини эшитишдан иборат.\nТрансформацияни муваффақиятли амалга ошириш учун қандай маданият зарур бўлади?\n– Бунинг учун натижага қаратилган маданиятга ўтиш лозим. Бунда бошқаришнинг демократик модели қўлланилиб, ҳар бир иштирокчи ўзининг нуқтаи назарини билдиришга ва овозига эга бўлиши керак. Ҳар бир иштирокчи дунёқарашини ва ўзини тутишини шунчалик ўзгартириши керакки, брейнсторминг ўтказиш орқали иштирокчиларнинг фикрларини бирлаштирган ҳолда синергия ташкил этиш ва ғояларни рўёбга чиқариш мумкин бўлади.\nТрансформация лойиҳаси доирасида қилинган ишлар ҳақида маълумот берсангиз.\n– ХМК билан 3 та келишув имзоланди ҳамда Ҳукумат даражасида 4 та ҳужжат қабул қилинди. Банк ва ХМК билан имзоланган келишувлар асосида:\nбанкка 15 нафардан зиёд тажрибали халқаро экспертлар жалб қилинди;\nбанкни замонавий тижорат банкига ўзгартириш (институционал трансформация қилиш) Дастури ишлаб чиқилди;\nЎзбекистонда илк бор давлат улуши мавжуд бўлган Ипотека-банк Кузатув кенгаши таркибига халқаро тажрибага эга бўлган 3 нафар «мустақил директорлар» сайланди;\nбанкнинг ташкилий тузилмаси бутунлай қайта кўриб чиқилиб, халқаро андозаларга мослаштирилди;\nбанк филиаллари босқичма-босқич янги (оптималлаштирилган, фронт ва бэк офисга ажратилган) форматга ўтказилмоқда;\nРеспублика банк тизими тарихида илк марта ХМК томонидан давлат улуши мавжуд бўлган тижорат банкига инвестиция киритиш масаласи корпорациянинг коллегиал органларида муҳокама қилиниб, Ипотека-банкка дастлабки келишилган 20 млн. ўрнига 35 млн. АҚШ доллари эквивалентида, акцияларга айирбошлаш имконияти мавжуд бўлган кредит линиясини ажратиш тўғрисида ижобий қарор қабул қилинди.\n«Ипотека-банк»: Оҳангарон шаҳридаги янги, замонавий турар-жойдан ҳамёнбоп нархларда квартира харид қилинг